text:
Mánadagur 10. november 2008
Góðu tit øll
Bara ein lítil heilsa frá Svimjisambandinum. Hevði ynskt, at eg hevði torað at kallað hetta lítla bræv fyri eitt vikubræv, men tað er í so ambitiøst. Vónandi verður orka til at senda eina lítla heilsan út við jøvnum millumbilum.
Streaming frá svimjikappingum
Í vikuskiftinum fóru royndir fram at streama HS-kappingina, og var hetta væleydnað. Rókur og hansara menn arbeiða nú við einari enn betri loysn, ið væntandi fer at gera streamingina enn meira áhugaverda. Svimjisambandið ætlar, at tað skal streamast frá øllum svimjikappingum í 25 metra hyljum. Henda ætlan gevur okkum stórar møguleikar at koma út til øll við kappingum. Annars finna tit streamingina og aðrar áhugaverdar upptøkur á www.svimjing.com
Úrvalsítróttur í Útvarpshøllini
Sera áhugavert tiltak var í Útvarpshøllini um úrvalsítrótt. Jón Bjarnason var ein av trimum, ið hevði eitt upplegg og sum altíð var boðskapurin hjá Jón greiður og væl framborin. Eisini millum áhoyrararnar var svimjingin væl umboðað og tóku bæði Rókur í Jákupsstovu, Petur Heðin og undirritaði orðið. Stemningurin var sera jaligur og annað enn jaligheit kom burturúr. Svimjisambandið undirskrivar væntandi eina avtalu við Helenu Dam á Neystabø, mentamálaráðharra, sum gevur Pál møguleikar at legga svimjing og skúlan til rættis á besta hátt.
World Cup
Í samband við avtaluna um skúlagongd gjørdist tað møguligt hjá Pál Joensen at fara til Stokkholm at luttaka í Word Cuppinum har. Pál er seadur sum nummar 7 í 400 frí og nummar 4 í 1500 frí. Vónirnar til góð úrslit í 1500 eru góðar, men mótstøðumenninir eru so góðir sum olympiski mestarin Mellouli, ið sunnudagin 9. november svam 14:34.31 til World Cuppin í Moskva. So krøvini til Pál eru ein betring uppá 12-15 sek ella eitt miðalsplitt uppá 29. SVT24 sendir frá kappingini týskvøldið og mikukvøldið, tó bert frá kl. 19.00 svenska tíð, og merkir hetta, at 1500 frí mikukvøldið verður ikki sent. Annars kunnu vit finna leinkjuna til streamingina á www.svimjing.com.
Evropeisk stutthyljameistarakapping
Liðið til Evropeisku stutthyljameistarakappingina er nú fullmannað við fýra svimjarum: Shaila, Mona, Kári og Pál. Kappingin verður 11. til 14. desember í Rijeka í Kroatia.
Norðurlendsk Junior Meistarakapping
NJM verður í Södertälje 6. og 7. desember. Í skrivandi løtu hava vit tveir svimjarar, ið hava klárað kravtíðina, seinasta freist at náa kravtíðina var í farna vikuskifti.
Talentlandsliðvenjing
Venjing fyri okkara ungu talent verður í Klaksvík 5. og 6. desember. Jórun Eið Johannesen nevndarlimur og venjararnir Rúni Gaardbo og Jóhan Martin Poulsen skipa fyri hesari venjingarlegu. Feløgini fáa nærri boð um venjing frá Rúna, Jóhan og Jórun.
Reglugerð um limaskap og skifti av svimjifelag
Á fyrsta nevndarfundi viðtók starvsnevndin nýggja reglugerð um „limaskap og skifti av svimjifelag“. Vónandi er hetta øki nú greitt fyri øll. Tit finna reglugerðina á www.ssf.fo.
Starvsnevndarfundur
Starvsnevndin hevur fund nú mikudagin 12. november kl. 17.00.
Við svimjikvøðu
Jon Hestoy


c: text/html

text:
2. PARTUR
Verið hvør øðrum trúgv
’Tað, sum Gud hevur bundið saman, má menniskja ikki skilja sundur.’ — Markus 10:9
Jehova sigur, at vit ikki mugu ’vera trúleys’. (Malakias 2:16) Hetta hevur serliga stóran týdning í hjúnalagnum, tí uttan trúskap er einki álit. Og álit er ein fortreyt fyri, at kærleikin kann blóma.
Í dag er trúskapur í hjúnabandinum fyri hørðum trýsti. Skalt tú verja títt hjúnaband, mást tú taka tvey týðandi stig.
1 RAÐFEST HJÚNABANDIÐ HØGT
BÍBLIAN SIGUR: ’Dømið um, hvat er beinast.’ (Filippibrævið 1:10) Títt hjúnaband er eitt tað týdningarmesta í tínum lívi. Tað hevur uppiborið at verða raðfest høgt.
Jehova vil, at tú skalt geva hjúnafelaga tínum ans, og at tit skulu ’njóta lívið’ saman. (Prædikarin 9:9) Hann ger tað greitt, at tú ongantíð skalt forsøma hjúnafelagan, men heldur hugsa um, hvussu tit kunnu gleða hvør annan. (1 Korintbræv 10:24) Vís, at tú virðismetir og hevur brúk fyri hjúnafelaga tínum.
ROYN HETTA:
Brúka ofta tíð saman við hjúnafelaganum og gev honum ella henni tín fulla ans
Hugsa „vit“ í staðin fyri „eg“
2 VERJ HJARTA TÍTT
BÍBLIAN SIGUR: „Hvør tann, ið hyggur á kvinnu og hevur hug á henni, hevur longu drivið hor við henni í hjarta sínum.“ (Matteus 5:28) Heldur onkur fram at hava siðleysar tankar, er hann á ein hátt hjúnafelaga sínum ótrúgvur.
Jehova sigur, at tú mást ’varðveita hjarta títt’. (Orðtøkini 4:23; Jeremias 17:9) Skalt tú gera tað, mást tú ansa eftir, hvørjum tú hyggur at. (Matteus 5:29, 30) Ger sum Job, ið gjørdi ein sáttmála við eygu síni um ongantíð at hyggja at eini aðrari kvinnu við girnd. (Job 31:1) Set tær fyri ongantíð at hyggja at ónærisligum tilfari. Og ver avgjørdur um ikki at hava romantiskar kenslur fyri nøkrum øðrum enn hjúnafelaga tínum.
ROYN HETTA:
Lat tað vera øðrum greitt, at einki kann koma ímillum teg og hjúnafelagan
Hugsa um kenslurnar hjá hjúnafelaganum og kvett eitt og hvørt samband, ið hevði gjørt hjúnafelaga tín ótryggan

robotstxt: allowed

filter: keep


text:
Tað sum vendir niður vendir upp
politikkur26-03-2017 - 21:20 - Jóanis Nielsen
Tað er í 11´inda tíma, at almenn arbeiðspláss nú verða flutt út um landið. Tað hevur ongantíð áður verið so hastandi sum beint nú. Tað er bráneyðugt, um Føroyar sum land og ikki bara Havnin skal hava lív laga.
Fyri at viga upp móti missinum av øllum arbeiðsplássunum í fiskivinnuni, mugu 100-tals onnur arbeiðspláss skapast í Klaksvík. So fleiri almenn arbeiðspláss verður heilt avgjørt eitt krav. Um vit skulu hava økiskvotur í fiskivinnuni, so skulu vit hava økiskvotur aðrastaðni eisini.
Nú samgongan við Høgna Hoydal á odda, vil hava nýggja fiskivinnuuppskotið ígjøgnum, rakar hetta økið uttanfyri Havnina so hart sum ongantíð áður. Fiskivinnuuppskotið rakar motorarnar, lokomotivið í samfelagnum.
Bara fyri Klaksvíkina vil fiskivinnuuppskotið merkja ovurhonds stórt arbeiðsloysi. So stórt arbeiðsloysi, sum vit allarhelst ongantíð áður hava sæð.
Stjórin í JFK hevur verið úti og rópt varskó. Hetta var ikki ein hóttan, men ein staðfesting av veruleikanum. Um Kósin steingir, vil hetta merkja hundraðtals mist arbeiðspláss. Her eru sjálvandi allar hýrurnar eisini roknaðar við.
P/f Hvalnes, fer frá 90 arbeiðsplássum niður á 20-30 arbeiðspláss.
Hetta bara fyri at taka tvey tey størstu reiðaríðini , sum eru í Norðoyggjum.
Fyri Klaksvíkar kommunu merkir hetta milliónavís færri krónur í kommunukassan.
Arbeiðsfeløg rópa eisini varskó.
Motorarnir í samfelagnum.
Slagorðið er, at reiðarnir, eru blivnir so mikið stórir og sterkir, at teir eru ein vandi fyri fólkaræðið. Hevði ikki ímynda mær, at nakar kundi koma sær at siga ella skriva slíkt um okkara røsku vinnulívsfólk. Hesi sum eru motorarnir, lokomotivið í samfelagnum og sum skapa ovurhonds stór virðir til okkara samfelag og harðan valuta til landið. Øll vita, at um vinnulívid í Nordurøkinum hevur tad gott, ja so hevur samfelagid tað gott.
Samstundis, sum tá tað kemur til Havnina, so er onki meira natúrligt enn, at vit skulu hava EITT Campus, har øll tey lesandi skulu hava EITT umhvørvið. Landssjúkrahúsið byggjast út fyri fleiri hundratals milliónir. EIN leiðsla, alt stýrast frá EINUM staðið.
Bank Nordik, Glasir, Fróðskaparsetri, ongantíð ov stórt, og nóg nógv miðsavnað. Men tá tad kemur til arbeiðsplássini hjá Palliba og Marsannu saman við fiskimanninum, tá fær pípan eitt annað ljóð, “ Einki er meira nátúrligt enn, at arbeiðsplássini hjá teimum fara á uppboðssølu.
Roynt verður at flyta fokus á , at reiðarnir eru ov stórir og eru til vanda fyri fólkaræðið ?? Sannleikin er tó , at tá tað kemur til fiskivinnuna, skal hon partú pettast sundur. Arbeiðsplássini hjá fiskimanninum og Palliba og Marsannu, sum búgva uttanfyri miðstaðarøkið, skulu á uppboðssølu.
Tað má verða lagnunnar speisemi, at hesi sum siga seg umboða vanliga arbeiðsmannin ikki unna honum eina virðiliga hýru.
Elsebeth Mercedis Gunnleygsdóttur Løgtingskvinna


text:
Cap Negret 12 frá 21feb til ...
Her eru vit í holt við at ovnbakað okkum rækjur í allioli, hmm hettar dáma
vit bara, fingu frá Rói á Ólavsøku og jaja tað mátti bara roynast her heima :o)
Týsdagin fóru vit til Alicanti ein túr, í eitt sport-supermarket
Eftir skúlatíð er grýlu.festivalur í Altea, her eru vit á veg
Gudmundur hyggar sær óført við smáu grýlunum eisini :o)
Isak er so skjótur av myndini :o)
Her standa teir í kø at fáa kaku og heitt kakao :o)
Uhm smakkar so væl, mén mær dámdi ikki so væl kakao´i
Gudmundur og Isak
Teir hyggaðu sær óført
Fleiri børn spurdi um tey kundi verða við, og tað sluppu tey
Ein sera góður dagur. Gudmundur skippaði Padel í kvøld, men hevði ein mega góðan dag/kvøld ístaðin :o)
Mikudagin var føðingardagur hjá Juliu, ein sponsk genta í klassanum
Gudmundur á veg í føðingardag í La Marina, Finestrat
Her inni er tað, tey skulu Bowla og spæla við aðrar maskinur
Isak og Gudmundur
Ellis, mamman hjá Jewel og Torill, mamman hjá Isak
Gentan, sum er í miðuni heldur føðingard
Gudmundur, Isak og Wicente
Føðingardagurin var frá kl 16:30 til næstan 21 tey hyggaðu sær óført
Vit eru ein túr í Moraira saman við Lars og Helle
Gudmundur beint uttanfyri svimjihylin, bíðar líka 5 min vit eru eitt sindur
tíðliga á veg sum vanligt :o)
Mamma bindur turriklæ til vit fara heim aftur í kuldan, Bobby altíð undir liðuni
hjá mammu :o)
Hettar er sum í Dali, sandstrond við hvørt og steinstrond viðhvørt :o)
Veðurforsøknin sigur gott veður næstu dagarnar, also heitari
Spaniolar siga at nú byrjar summari :o)
Annars hevur februar, serliga fyrstu vikuna verði forbiði kaldur. Í einar
2-3 dagar kom hitin heilt niður móti 0 gr um náttina og um dagin um 10 gr
Annars ligi um 6-8 gr um náttina og um 12-14 gr um dagin
Men tað er also einki regn her vit búgva, hevur kanska regnað í ein tíma
síðani
á jólum og regnaði heldur ikki áðrenn jól :o)
Tó kann man síggja onkran morgun at tað hevur sirma eitt sindur, men mega
sjálvdan
Eitt heilt fantastisk klima her í Costa Blanca :o)
Hesin kom mega nær við land beint frammanfyri altanuna, haldi har
var okkurt í ólagi
Fríggjakvøld og vit royna okkum við kræklingum fyri fyrstu fer :o)
Sera spennandi at royna hettar, man far so nógv gott fekst her og hettar
smakkaði útmerka men ska justerast eitt sindur til næstu ferð :o)
So er leygardagur og aftur í frítíðarskúla at arbeiða við navnabrettinum
Onkur bókstavur brotnaði og er til lím´ingar
Tá teir 2 tímarnir er lidnir, spæla tey altíð eina løtu saman
Hugnaligt
Isak og Gudmundur fáa sær okkurt, Gudmundur ballar seg hehe her er uml 20-21 gr
Ein túr við Bobby
Leygarkvøldi hava vit bjóða Róa og Anju til ein bita :o) ímeðan eg eri eftir
Róa hava tær pyntað borði so væl við ábitið hmmmmm
Sera hyggeligt
Tað bleiv tosa nógv um politikk og eitt sindur um whisky :o)
Gudmundur og Bobby við enskum karamellum, teir báðir hugdu eftir Mister Bean
:o)
Morgunmatur á skránni í brennandi sólskinn
Nokso nógv lív í á sjógnum hendan vakra sunnudagin, eisini :o)
Ein gummibáta-kajak. Vit mugu fara at taka okkum gummibátar framm, nú tað
verður líggjari. Vit hava ein stóran og ein lítlan gummibát liggjandi í
campingvogninum
Sera sera hyggiligt leygarhvøld saman við Róa og Anju, Anja mátti tó fara avstað um 9 tíðina til arbeiðis
Mánadagur og fekk ongan fisk so fór bara ein biltúr uppí fjøllini :o)
Her er flott
Her sæst at vit eru sera høgt uppi
Altea og Albir longst til høgru
Stórt byggarí ígongd uppi í fjøllinum
Ein túr á strondini, mega gott veður
Sierra Nevada, Granada og Alhambra


text:
Ingi Samuelsen
20.09.2017 - 08:10
Tíðindi > Lóg & Landaskil > Løgregla
Ein maður, sum seinnapartin í gjár varð handtikin fyri at hava stungið eftir einum øðrum manni í miðbýnum í Havn, skal stillast fyri dómara í dag.
Av tí at maðurin fyrr er dømdur fyri líknandi harðskap, ynskir løgreglan at varðhaldsfongsla mannin, sum tí verður førdur fyri grundlógarhoyr í rættinum í dag, upplýsir vaktleiðarin á politistøðini í Havn.
Tað var um hálvgunfimm tíðina í gjár, at illsemja kom millum tveir mans í miðbýnum, og annar tók fram knív. Skaðin, sum hin maðurin fekk av knívinum verður tó ikki mettur at vera álvarsligur, skilst.
Les eisini: Knívur á lofti í miðbýnum: Ein maður handtikin


text:
87,5% av sjúklingum á B6 halda, at maturin á B6 er góður ella sera góður. Hetta svarar til 7 út av 8 sjúklingum, sum er eitt høgt tal, sammett við donsk sjúkrahús. Henda nøgdsemiskanning um matin á B6 var ein liður í Kostverkætlanina, ið hevur til endamáls at kanna, um orku- og proteinríkur matur kann ávirka støðuna hjá innløgdum sjúklingum.
Døgurðin var tann máltíðin, ið flest vóru nøgd við. Samstundis svaraðu yvir 40%, at seinnaparts- og kvølddrekka var vánaligt ella sera vánaligt, og hesar báðar máltíðir eru tær, vit serliga arbeiða við at broyta. Til dømis verður frisk frukt og annað litríkt altíð á tallerkinum seinnapartar, og um kvøldið bjóða vit orkuríkar dessertir, ið eru eyka proteinríkar.
Hugvekjandi er tað, at 69% av sjúklingunum svara, at teir ta seinastu vikuna hava etið minni enn vanligt. Heili 93% av teimum við krabbamein og 42% av øðrum sjúklingum. Hetta merkir, at hesi eru í stórum vanda fyri at fáa føðslutrot, um serlig tiltøk ikki verða sett í gongd beinanveg. Tiltøk sum t.d. fleiri títtar millummálar gjøgnum allan dagin, orkuríkar drekkivørur og daglig meting av, um sjúklingurin hevur etið nóg mikið í mun til tørvin (kostskráseting). Eisini er neyðugt at javnan fylgja við í vektini, fyri at tryggja, at hon ikki fer niðureftir. Spurningurin um, hvat sjúklingurin hevur etið ta seinastu vikuna, er ein partur av "kostscreening", sum sambært PLI eigur at verða framd av øllum innlagdum sjúklingum.
Sama nøgdsemiskanning verður gjørd aftur seinni í ár, tá allar broytingar í matinum eru gjørdar og fasa 2 í Kostverkætlanini er væl í gongd. Finn spurnarblaði og frágreiðingina í vinstra bredda, undir nøgdsemiskanning.
/Poula Patursson, verkætlanarsamskipari


text:
Sjálvvirkandi kranar og lastbilar í nýggjum havnarterminali í Shanghai
Bingjuhavnin í Shanghai, sum er millum heimsins størstu, hevur tikið heimsins størsta sjálvvirkandi bingjuterminal í nýtslu. Sum frálíður fer terminalurin at kunna handfara 6,3 mió. teu (20-fótsbingjur), skriva fleiri miðlar.
Havnin Shanghai Yangshan Deep Water Port er farin undir næsta stigið í útbyggingini av eini fult sjálvvirkandi bingjuhavn.
Næstu tíðina fer havnin at royna sjálvvirkandi tólini, sum millum annað umfata sjálvvirkandi kranar og sjálvvirkandi lastbilar, sum kunnu arbeiða ómannaðir, skriva fleiri miðlar.
Terminalurin fer, tá royndartíðin er av, at kunna handfara fýra mió.teu.
Ætlanin er, at terminalurin - tá hann er liðugt útbygdur - skal kunna handfara 6,3 mió. teu við hjálp av 25.146 ymiskum kranum og 130 AGV (automated guided vehicle).
"Sjálvvirkandi terminalurin økir ikki bert effektivitetin hjá havnini, men minkar eisini CO2-útlátini við upp til 10 pst.," sigur Chen Wuyuan, formaður í Shanghai International Port Group, um terminalin sambært fleiri miðlum.
Kelda: shippingwatch.dk


text:
- Tíðindi, mentan og ítróttur
Opera fekk størsta stuðulin
Hóast søkt varð um 1,7 milliónir krónur, vórðu bara latnar 650.000, tí játtanin er ikki størri enn tað.
Sjey verkætlanir hava fingið pengar frá Mentamálaráðnum til yrkisleiklist.
Tíggju umsóknir vóru og søkt varð um 1,7 mió. kr.
Størsta játtanin er 150.000 kr. til operuna Dagbókin hjá Leporello, sum verður frumsýnd á Tjóðpallinum í mars.
Endamálið við stuðlinum, sum er 650.000 kr., er at menna yrkisleiklistina í Føroyum.
Stuðul kann latast feløgum, bólkum og einstaklingum til leikrit, tónasmíð, leikstjórnan, framførslur. skeið og til at keypa útbúnað og sakkøna hjálp.
Sjey verkætlanir
Hesi fingu stuðulin hesaferð:
Vár Berghamar Jacobsen: Luddi og Lundisa, 65.000 kr.
Katarina G. Nolsøe: Leitanin eftir at vera, 75.000 kr.
Det Ferøsche Compagnie: Hamlet, 80.000 kr.
GUT //Productions: Látur Medusu, 80.000 kr.
Teatur Grugg v/ Súsonnu Tórgarð: 24 mislykte nordmenn, 100.000 kr.
Tvazz v/ Gunnvá Zachariasen: Sansavilliniborgin “Býur okkara” ,100.000 kr.
Opera.fo, v/Biritu Adelu Davidsen: Dagbókin hjá Leporello, 150.000 kr.


text:
Forlagið GWENDALYN gevur út nýggja søgu í bók
Nú kemur út ein sera gátufør upprunaføroysk skaldsøgutrilogi.
Nær hevur nøkur upprunaføroysk skaldsøga í fleiri bindum sæð dagsins pappírsljós í Føroyum, síðani Jens Pauli Heinesen gav út Tú upphavsins heim?
Men nú kemur nettupp út ein føroysk skaldsøga í trimum pørtum!
Hesin partur, ið nú er komin út, eitur HAVNIN VAR MÍTT NÁÐILEYSA HEIM og er 2. bind av trimum. Um nakrar mánaðir kemur 1. bind, og síðani kemur 3. bind. Øll bindini eru liðugt skrivað.
HAVNIN VAR MÍTT NÁÐILEYSA HEIM er 2. bind av skaldsøgutrilogi og snýr seg um Mjørkadal.
Skaldsøgan HAVNIN VAR MÍTT NÁÐILEYSA HEIM snýr seg um tann lítillætna tænaran Eirik við Svartagarð, sum er av eini langari røð av løgmonnum og einans 12 ára gamal verður lærlingur á skrivstovu og verður har blandaður upp í ta døpru og loynifullu síðuna í føroyskum politikki. Klárar hann at liva upp til krøvini frá familjuni, og er hann til reiðar at offra alt fyri at taka við løgmansembætinum?
Vit fylgja hesum samvitskufulla avskrivaranum úr Havn á gonguferð niðan í MJØRKADAL, har hansara ræðuliga lagna bíðar við framrættum klóm og einum gálga.
Klárar pilturin av løgmansætt at liva upp til væntanirnar frá familju og forfedrum, ið bara gerast margháttligari og órímiligari so hvørt sum hann nærkast MJØRKADALI?
Fá svarini við at lesa HAVNIN VAR MÍTT NÁÐILEYSA HEIM, sum er 121 bls. og kostar kr. 120. Hon er komin í bókahandlarnar nú!
Hetta er 2. bind í eini trilogi. Bind 1 kemur út næst, og so bind 3
Tíðarritið Varðin komið út fyri aðru ferð í ár
Enn eina ferð fara vit at bjóða tíðarritinum Varðanum, ið varðir av føroyskari mentan, vælkomnum millum manna. Tað er enn sum fyrr, at hann kann keypast í landsins bókabúðum fyri 95,-
Varðin hevur nú í nøkur ár verið eitt ársrit, men er nú blivið eitt veruligt tíðarrit, sum kemur út fýra ferðir um árið. Hetta er gjørt fyri at kunna ajourføra innihaldið í hvørjum hefti, tí Varðin eru nú farin at fylgja við í tí, sum fyriferst á mentanarpalli samfelagsins.
Hesa ferð hava vit fleiri ungar skrivandi føroyingar við – hesir hava bæði skrivað stuttar og sera eksperimenterandi tekstir, eins væl og langar stuttsøgur, so her er tilfar fyri øll. Harumframt hava vit ummæli, endurminningargreinar eftir fremstu klóku føroyingar og skarpar meiningar frá bestu samfelagsrevsandi læknum, ið vit eiga.
Og neyvan er neyðugt at nevna, at vit eisini hava umsetingar við – tað hava vit altíð, tí vit vilja lata tær føroysku máldyrnar upp á víðan vegg, soleiðis at allar fremmandar áskoðanir kunnu floyma inn yvir okkum og taka okkum av fótum – men bert eina lítla løtu, tí aftan á tað sortera vit øks og dumbu og hava bara tað besta eftir.
Allir mentaðir føroyingar eiga at halda Varðan. Hetta kann gerast við at skriva til: vardin@mail.fo. Tað kostar 200 kr um árið.
Blíðar heilsanir
blaðstjórin


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Friday, September 9, 2011
Karl Marx um religión í Týsklandi og 'the premise of criticism'
Eg fari ikki at koma inn á allar keldurnar hesuferð, men áhugavert at síggja, at tann dominerandi áskoðanin í Europa og Týskland í aðru helvt av 19 øld og fyrru helvt av 20 øld, er slett ikki tann kristna, men tann ateistiska og deistiska. Hetta setur stóran spurning til nógvar av teimum ákærunum, sum ateistar í áravís hava slongt út í skrivum og úttalisum, eitt nú, at orsøkin til ræðuleikarar undir Seinna Heimsbardaga, vóru úrslit av einari kristnari áskoðan.
Tvørturímóti:
Á hesum sinnið vil eg bara sitera Karl Marx í hansara: 'Excerpts from Toward the Critique of Hegel's Philosophy of Right'
'For Germany the criticism of religion is in the main complete, and criticism of religion is the premise of all criticism' (Lewis S. Feuer (ed.) Marx & Engels: Basic Writings on Politics & Philosophy, s.262).
Ein og hvør gudfrøðingur man verða vitanda um tað teologiska rákið, sum herjaði í týskum skúlum og eisini í øðrum býum í Evropa. Rákið sum arbeiddi fram ímóti at skúgva Gud og tað ónátturliga frá gudfrøðissøguliari og søgukristnari gransking.
Eg eri vísur í, at tað var ikki Charles Finney ella Spurgeon, Hitler hevði lisið, tá hann skrivar í Mein Kampf:
'I had but one pleasure: my books...At time I read enormously and thouroughly. All the free time my work left me, was employed in my studies... In this period, there took shape within me a world picture and a philosophy which became the granite foundation of all my acts.' (Mein Kampf, s.21)
Karl Marx og aðrir sum vóru eygleiðarir av hesum tilburið í Evropa í seinnu helvt av 19 øld, kundu vitna, at bíbliukritikkurin og kritikkurin av religión høvdu nærum nátt sítt mál. Hetta er ikki tann myndin vit so mangan fáa, av einum sera religiøsum Týsklandi, beint uppundir stýrið Nazismunnar og Seinna heimsbardaga.
Og víðari, at vit her síggja ein av teimum sterkastu grundleggjandi holdningunum í kommunistiskari hugsan, at:
'criticism of religion is the premise of all criticism'.
Tá ateistar ídag gera sær galt av, at skilja millum ateismu og kommunismu, so er her hetta langt frá samanberandi teimum uppruna tekstum sum løgdu lunnarnar undir Kommunismuna, Sovjet, Stalin og aðrar.
Ateisma er ikki neyðturvilliga Kommunisma, men Kommunisma er ateisma.
Mær vitandi, er lítið skriva um hesa síðuna av sakini, og lítið av tí áhugaverda tilfarið verður framlagt av mótstríðandi síðunum.


text:
Magnus Heinason hevur verið eftir svartkalva. Minni var at fáa enn undanfarin ár.
Magnus Heinason hevur verið í kantinum norður-eystur úr Fugloynni og roynt eftir svartkalva. Og fyribilsúrslitini siga, at tað var væl minni av svartkalva at fáa enn tað hevur verið undanfarnu árini, sum annars hava verið avbera góð. Veiðan av svartkalva var bert umleið helvtin í mun til 2015, verður sagt av Havstovuni. Eisini var minni at fáa av trantkongafiski og stóra kongafiski, men nakað meira var at fáa av toski, og smáfiskur var ímillum.
Fleiri magar vórðu kannaðir á túrinum. Føðin hjá svartkalva var í høvuðsheitum svartkjaftur, men tað kom eisini fyri, at onkur svartkalvi hevði etið makrel ella sild. Svartkjaftur var eisini høvuðsføðin hjá upsa, toski, blálongu og brosmu.
Túrurin byrjaði leygardagin 27. mai, og Magnus Heinason var aftur á Havnini týsdagin 6. juni. Á túrinum gjørdi Magnus Heinason eisini eitt legg suður á endan á Munkagrunninum, og ætlanin var at fara í vestara kant á Munkagrunninum, men har var ikki roynandi, tí nógv svartkjaftaskip lógu júst har, sum ætlanin var at trola, verður sagt av Havstovuni.
Veðrið var sera gott allan túrin.
Kelda: Havstovan


text:
15. mars 2017 fær Norðurlandahúsið nýggjan projektleiðara, sum eitur Birna Jacobsen.
Birna Jacobsen er 45 ára gomul, hevur masterprógv í Upplivingarleiðslu frá RUC og er akademiøkonomur í ferðavinnu.
Umframt hetta hevur Birna Jacobsen nógvar starvsroyndir, t.d. sum fundar- og ráðstevnusamskipari hjá GreenGate Incoming, sølu- og marknaðarleiðari hjá Hotel Hafnia og Hotel Føroyum og projektleiðari hjá Vestnorden Travel Mart.
Birna Jacobsen fer tey næstu árini at arbeiða sum 1 av 4 projektleiðarum í Norðurlandahúsinum. Starvið er tíðaravmarkað við 4 árum, og møguleiki er at halda fram í starvinum, tó í mesta lagi 8 ár.
Høvuðusuppgávurnar hjá Birnu Jacobsen vera, at menna Norðurlandahúsið, sum eitt avbera gott fundar- og ráðstevnustað og at arbeiða í tøttum samstarvi við tey ymisku virkandi innan ferðavinnu í Føroyum.
Norðurlandahúsið í Føroyum er ein mentanarstovnur undir Norðurlendska Ráðharraráðnum. Í húsinum eru 13 fólk í føstum starvi og 2 starvsnæmingar.


text:
Hvørt ár og fram til miðjan september bjóðar Fornminnissavnið skúlaflokkum at velta í bønum við Útisavnið í Hoyvík. Í vár hava seks flokkar sátt. Nú eru vit um miðjan september. Meðan ein miðnámsflokkur úr Hoydølum er farin at skera kornið, sum er búgvið, gera vit fimm stuttar lummafilmar við telefonini.
Regin Debess, sum er savnsleiðari, sigur, at í 2016 hava seks flokkar tikið av tilboðnum at velta í bønum við Útisavnið í Hoyvík. Teir eldru flokkarnir úr Hoydølum veltu korn, meðan tveir yngri flokkar frá Skúlanum við Løgmannabreyt sáddu radisur og røtur, og hava setti niður epli.
Her greiða miðnámsnæmingarnir úr Hoydølum frá, hvat tey gera í kornakrinum við Útisavnið í Hoyvík.
Her síggja vit hvussu kornið verður savnað í bundi og lagt á bøin
Á hesum teigi hava tveir flokkar úr Skúlanum við Løgmannabreyt velt seksraðað bygg, sum skjótt er búgvið at skera, sigur Regin Debess, sum 14. september greiðir frá um kornið.
Uppgávur


text:
Nýtt barnaheim, nýggj sambýli til fólk við menningartarni og nýggjur bú- og viðgerastovnur til børn og ung við autismu
Eyðgunn Samuelsen, landsstýriskvinna sendir í dag trý lógaruppskot til hoyringar. Lógaruppskotini eru um at byggja nýtt barnaheim, tvey nýggj sambýli til fólk við menningartarni, og ein nýggjan bú- og viðgerðarstovn til børn og ung við autismu.
Fleiri av verandi sambýlum og bústovnum eru ikki í nøktandi standi og eru heldur ikki hóskandi til endamálið.
Landsstýriskvinnan í almannamálum, Eyðgunn Samuelsen hevur sett sær fyri at bøta um hetta, og í næstum verða verklagslógirnar, sum eru lógargrundarlagið undir byggingini, lagdar fyri Løgtingið.
“Tað er ein stór gleði, at vit nú eru komin so mikið áleiðis í arbeiðinum at byggja nýtt Barnaheim. Nýggja Barnaheimið verður eitt gott og trygt stað hjá børnum, ungum og familjum, har tey fáa møguleika at uppliva mennandi umsorgan í einum tryggum og eggjandi umhvørvi,” sigur Eyðgunn Samuelsen, landsstýriskvinna í almannamálum.
Sum nakað nýtt fer Barnaheimið at bjóða ungum eftirvernd, soleiðis at hesi ungu ikki verða slept upp á fjall eftir lokna barnavernd. Eisini fer nýggja Barnaheimið at hava fleiri pláss til familjuviðgerðir, sum er ein liður at styrkja foreldraførleikan við ráðgeving og vegleiðing.
“Við nýggju kørmunum á 200 mió. kr. til bygging av vardum bústøðum, kunnu vit tryggja, at vit fáa hóskandi karmar um tað innihald, sum vit í dag hava torført við at veita vegna vánaligar umstøður.
Tað er tí eisini sera gleðiligt, at vit nú fara at byggja hóskandi og tryggar karmar til fólk við menningartarni og til børn og ung við autismu”sigur Eyðgunn Samuelsen, landsstýriskvinna í almannamálum.
Lógaruppskotini er ein liður í einari samlaðari íløguætlan hjá landsstýriskvinnuni í almannamálum, ið umframt Barnaheimið, eisini fevnir um vardar bústaðir og bústovnar til fólk, ið bera brek.
Lógaruppskotini kunnu lesast her.


text:
Eykaaðalfundur 22. nov. 16 í Café natúr. Fundur settur kl. 19.30
Møtt vóru: Súsanna Tórgarð, Kristina Sørensen Ougaard, Gunnvá Zachariasen, Laura Joensen,
Vár Berghamar Jacobsen, Páll Danielsen, Hans Tórgarð, Katarina Nólsøe og Ria Tórgarð
Fundarstjóri: Ria Tórgarð
Skrivari: Gunnvá Zachariasen
Skrá:
1. Roknskapur fyri 2015
Páll, kassameistari leggur fram.
Inntøkur eru limagjøld, umframt ískoti frá gevara
Afturrindan av láni til LeikREAD 2015
Útreiðslubólkar:
Aðalfundur 2014
Føroya Prent
Umsiting
Barsilsgjald
Umboðan
Kanning
LISA limagjald
Sáttmálasamráðingar
Sí upphæddir á viðlagda roknskap
Kjak um limagjald. At uppgjørt vanligt hevur verið uppundan ársaðalfundin, hvør hevur goldið og hvør ikki. Fyri at kanna valbæri og viðtøkuføri á aðalfundinum.
Uppskot at telja upp við ársskiftið á hvørjum ári. Uppskot at kunnandi skriv frá nevndini at greiða frá fyrimunir av at verða limur í LF. Serliga nú tá lógin um upphavsrætt fer at virka.
Fundurin góðkennir ársroknskapin.
Kassameistarin, Páll, sum varð valdur á aðalfundin 2016 mælir til at einans ein persónur hevur atgongd til limakonto’ina. At ikki er heppið at forfólkið eisini hevur atgongd/fullmakt til kontoina. Av hesum kann koma tvístøða um, hvørt onkur hevur verið inni og flutt upphæddir av ella á konto’ina. Súsanna kannar hetta málið við bank Nordik.
Uppskot at gera ein forskotskassa til oyramerkt brúk hjá nevndini á 1000 kr.
2. Roknskapur Nordic Performing Arts Days//Dagarnir.
Fyribils roknskapur lagt út. Avlop er fyri Dagarnir. Nú verður granskoðaður roknskapur sendur út til allar stuðlar og verður síðani funnið útav, um stuðlar krevja %part av stuðli afturborið. Ætlanin er, at avlopið frá NPAD roknskapinum verður nýtt til framleiðslu av Sansalabyrint við listafólkunum Gabriel Hernandez og Marga Socis í sambandi við Barnafestivalin í Norðurlandahúsinum í apríl.
3. Val av tiltakslimi
2 valevni: Nicolaj Falck og Mariann Hansen. Bæði hava valbæri.
Nicolaj Falck varð valdur og verður hervið tiltakslimur í nevndina
4. Kunning um sáttmálauppskot um samráðingarnar við Fíggjarmálaráðið (Avtala millum Kringvarp Føroya og Leikarafelag Føroya). Viðmerkingar frá fundinum tekur Súsanna við í samráðingar. Fundurin tilmælir at senda uppskotið út til allar limir í LF í trúnaði sum eitt hoyringsskriv.
Uppskot at senda sáttmálauppskotið til 2. Advokat til gjøgnumtjekk, evt. Páll Nielsen.
5. Skeið: Nevndin tilmælir at skipa fyri 2 førleikaskeiðum á várið 2017:
27. mars-1. Apríl Apríl raddarskeið við Nadine George
Maj ella juni 3 daga skeið við Performance Walking
Strongjast á at fáa limir til at melda aftur seinast 1. Des., hvørt tey eru áhuga í skeiði.
6. Kunning um umboðsmannafund í LISA at velja umboð í Mentanargrunn Landsins.
Hesi 2 umboð vóru vald: Urd Johannessen og Leif Hansen. Varalimir vórðu Sunneva Bæk og (maður?)
7. Annað: HEIMASÍÐA at leggja út:
Leinkja til lønartalvur hjá Fíggjarmálaráðið + uppdaterað, tá hann kemur, sáttmálan við KvF)
Uppdatera email hjá limunum – allir limir senda sítt kontaktinfo, sum skal standa alment á heimasíðuni undir LIMIR.
Sáttmálar við Sprotan og Ljóðbøkur leggjast út á heimasíðuna.
Fundur er lokin kl. 22.30


text:
Náttin hevur ikki verið so ófriðalig, sum seinnaparturin í gjár, tá tað snýr seg um veður. Politistøðin hevur bara fingið tvær fráboðanir um skaða í sambandi við vind í nátt - eina úr Klaksvík, har ein rútur í Íðka brotnaði, og eina úr Havn í morgun, har ein presending fleyg millum hús.
Øðrvísi ógvusligt gekk tað fyri seg á einum skeinkistað við Skálatrøð í Havn. Klokkan eitt í nátt mátti politiið fara á staðið, tí ein dani hevði sligið og sparkað ein russara somikið ógvusligt, at hesin varð innagdur á Landssjúkrahúsið til kanningar, men varð útskrivaður aftur í morgun. Danin varð settur í varðhald.


text:
Síðsti møguleiki hjá KÍ at koppa javnaldranum
1. lið16-08-2013 - Jónfinn Petursson
Undan 20. umfari í Effodeildini: KÍ - HB
Samstundis sum Ovastevna er í Nólsoy, halda norðoyingar Sjómannadagar í Klaksvík hesar dagarnar. Ein av attraktiónunum verður gamli klassikarin millum KÍ og HB.
Undanfarna vikuskiftið var eisini rok í Klaksvík, tá Summarfestivalurin var á skránni. Tá spældu vertirnir móti næsta liðinum í Effodeildini, ÍF. Í evstu løtu bjargaði Páll Klettskarð annað stigið og harvið góða lagnum á Summarfestivalinum.
Vit taptu í seinasta umfari, tá Víkingur var á vitjan í Gundadali. Hetta er støða, vit ikki eru so von við í ár, men hinvegin ein veruleiki vit mugu fyrihalda okkum til. Tí er hetta kærkomin møguleiki at seta tingini uppá pláss aftur.
Vit hava vunnið báðar undanfarnu dystirnar móti KÍ, og hóast tað í løtum stóð á gomlum nøglum í Klaksvík seinast, vunnu vit ein góðan sigur har norðuri. Í Havn var eingin ivi um okkara greiða sigur. Tí verður hetta seinasti møguleiki hjá KÍ at gera nakað við okkum í ár.
Vit gleða okkum almikið til dystin sunnudagin, og helst fara fleiri okkara at nýta høvið at koma við norður. Bussurin koyrir, og meira kann lesast um hetta á framsíðuni.
Koyr á, HB!!!
Allir dystirnir í 20. umfari eru hesir:
1808 Víkingur – 07 Vestur
1808 TB – ÍF
1808 NSÍ – EB/Streymur
1808 KÍ – HB
1808 B36 - AB


text:
Kristin heldur fram í HB
1. lið26-09-2013 - Jónfinn Petursson
Longu nú er greitt at fleiri leikarar hava valt at gera sáttmála við Havnar Bóltfelag fyri komandi tíðina. Nú er so greitt at Kristin R. Mouritsen eisini er ein av teimum.
Vit kenna Kristin sum framatrættaðan miðvallara sum kennir seg væl í miðjuni eins og úti í síðuni. Tað stutta av tí langa er helst, at Kristin kennur seg best á vøllinum og kann spæla har hann verður settur at spæla.
HB-fjepparar dáma væl 22 ára gamla miðvallaran og tað er helst tí, at Kristin altíð fer í gongd við uppgávuna við fullum hjarta og altíð gevur seg 100 prosent.
Vit kundu sagtans skriva fleiri síðu um Kristin, men tað stutta av tí langa er, at vit eru sera fegin um eitt ára avtaluna, og ynskja Kristin og okkum øllum hjartaliga til lukku.
Myndir: Finnbogi Arge


text:
Meðan eg funderaði yvir, um eg mundi hava hoyrt rætt, segði hon: ”kanst tú ikki skriva eina klummu um, hvussu strævið tað er, tá fólk halda, at tey kunnu taka sær tað fríheit at spyrja, um man hevur nokk at geva tí lítla nýggja? Tað virkar akkurát sum hetta serliga er eitt føroyskt fyribrigdi. Ein dagin eg sat í bussinum, kom ein kona sum eg slett ikki kendi, og hugdi eftir lítla og so eftir boppunum á mær og spurdi so, um eg hevði nokk. Heldsje tað er langt úti? Tað virkar akra sum hetta er “tað man spyr um”, tá onkur hevur átt. Hví vilja øll vita tað?”
Ja, hví vilja øll vita tað? Tað fekk meg at hugsa um, tá eg hevði fingið mín fyrsta, og ein eldri kona, ið eg møtti í SMS, hugdi í vognin og segði við meg, at eg kundi ikki hava nokk at geva honum, tí eg var so kløn og boppurnar so lítlar. Eg kundi sjálvandi havt svarað, at tær størstu boppurnar oftast eru tómar, tí tær eru kunstigar, men lat tað fara. Hvat so tá man svarar, at man ikki hevur nokk, og má geva eftirgjørda mjólk? So fær man tað svarið, at tað ger onki, taveidenn, tí hon er í dag akra líka góð sum natúrliga bróstamjólkin. Um ikki betri. Hví so yvirhøvur “bring it up”? Hví spyrja vit um nakað, sum yvirhøvur ikki rakar okkum? Hví spyrja vit um ymiskt, sum bara kann góðtakast, um svarið er jaligt? Eru vit yvirhøvur klár til at fáa eitt svar sum “tað gongur av fananum til” ella “tað rakar faktiskt ikki teg”?
Eitt annað, man ofta spyr um, tá onkur hevur átt, er: “er barnið gott í sær?” og harvið meint, um tað svevur ígjøgnum og etur væl og ikki grætur ov nógv, tí “God forbid”, at tað er illsint, hevur kolik ella annað, sum ikki hóskar seg til hendan feilfría heim.
Eg minnist, tá tann mittasti var komin í heimin. Eg fái børn, sum eru rættiliga nett. Hann lá nakað væl undir í vekt, sum eitt lítið narsl lá hann í sterku ørmunum hjá pápa sínum, sum faktiskt er ein rættiliga væl bygdur og herðabreiður maður. Nú kemur onkur framvið og lítur at hesum lítla nýggja og sigur “er hatta alt”??? Hvør skal siga, “eg helt tíni macho-gen kundu gera tað betri enn hatta har”! Ergo eitt stórt og feitt barn er tummil upp, meðan eitt lítið og klænt er, ja, tað mótsatta.
Og so hendan vektkurvin. Sum eg hataði hasa vektkurvina. Tann yngsta tók ikki uppá, sum “man eigur”, so fokus var sett á at gøða hana sum frægast? Sum um tað at fylla hana oftari, enn hon orkaði, skuldi gera hana “betri”. Nú, fimm ár seinni, er onki broytt. Hon fylgir sínari egnu kurvu, liggur undir í vekt og yvir í hædd, men týdningarmiklast av øllum, hon hevur tað fínt!


text:
Samanborið við aðrar smærri tunlar í landinum koyra lutfalsliga nógvir bilar um samdøgrið ígjøgnum tunlarnar Norður um Fjall. Um summarið velja nógv ferðafólk eisini at leggja leiðina norður eftir til Viðareiðis. Talan er um bæði vanligar persónbilar, men eisini um nógva tunga ferðslu so sum bussar, kampingvognar og lastbilar. Smølu, einbreytaðu og lágu tunlarnir eru ikki tíðarhóskandi, og ferðslan verður tí ofta tarnað av ferðslutøppum inni í tunlunum, tá størri mótkoyrandi akfør møtast. Hetta hevur elvt til stóra ónøgd og ótryggleika hjá teimum ferðandi í økinum.
Landsverk bjóðar fyribilsloysn
Fyri at betra um trygdina og framkomuleikan í verandi tunlum, hevur Landsverk víst á eina fyribilsloysn, ið kann forða fyri trupulleikanum við ferðslutøppum í tunlunum. Talan er um eina ferðslustýringarskipan, ið kann stýra tungum akførum soleiðis, at tey ikki eru til ampa fyri vanligu ferðsluna í tunlunum.
Í hesi vikuni verður hendan ferðslustýringarskipanin til tunlarnar Norður um Fjall royndarkoyrd. Fimm elektronisk ferðsluskeltir eru sett upp við tunnilsmunnarnar. Skipanin virkar soleiðis, at øll tung akfør verða skrásett so skjótt, tey nærkast tunlinum. Er ein lastbilur ella til dømis ein kampingvognur farin inn í tunnilin, lýsa elektronisku skeltini uttan fyri tunnilin beinanvegin og ávara onnur stór akfør um at steðga, til skeltið slóknar. Skipanin loyvir i mesta lagi tveimum tungum akførum at koyra samstundis inn í tunnilin sama veg. So skjótt skipanin virkar, sum hon skal, verður hon tikin alment í nýtslu.
Kelda: Landsverk.fo


text:
Tað eru 25 ár síðan, í 1984, at føroysk tónaskøld fóru at skipa fyri konsertum við teirra egna tónleiki saman við altjóða komponistum. Tá ið Felagið føroysk tónaskøld síðan varð stovnað í 1987 gjørdust hesar konsertir meiri regluligar.
At byrja við var skráin fyrst og fremst sett saman av klassiskum og nýskrivaðum tónleiki, men frá 2005 kom jazzurin og fólkatónleikurin eisini upp í part sum fastur táttur í Summartónum. Navnið Summartónar kom í 1992. 15 konsertir vóru hildnar í Tórshavn, Kirkjubø og Runavík við tónaskøldum sum Williami Heinesen, Edvardi Nyholm Debess, Atla K. Petersen, Paula í Sandagerði, Heðini Meitil, Bjarna Restorff, Ólavi Jøkladal, H.J. Højgaard, Esmar Jacobsen, Sunleif Rasmussen, Kristiani Blak, Richard Stanley and Graeme Rudd.
Í ár verða tey 25 árini hildin við øllum tónleikarum úr Føroyum, antin búgvandi í Føroyum ella uttanlands. Tó verða eisini fólk aðrastaðni frá partur av bólkunum.
Í ár er skráin sera rúgvusmikil, og talan verður um meira enn 150 konsertir við serliga føroyskum kompositiónum á altjóða stigi. Fyrireikararnir eru serliga ernir av, at føroyskir tónleikarar nú eru ein samanrunnin partur av altjóða tónleikaliga netverkinum.
Gjøgnum hesi 25 árini hava verið hildnar meira enn 1600 konsertir, hvørt ár verða fleiri nýggj verk framførd, og meira enn 500 tónleikaverk hava havt sína frumframførslu á Summartónum, nógv flest á hesum skrivað av føroyskum tónaskøldum.
Skráin til Summartónar sæst her


text:
Gongur tú ein keitúr ímillum trý og fimm
konteynarar øl og brennivín og timbur skipast inn
so sært tú gamla Kalla Katt húka á sín stav
skoða farna verk sítt endurføðast hvønn ein dag
Vit eru í Keypmannahavn mitt í 70-árunum. Ungi havnardrongurin Kári Petersen stendur í trongligu hølunum hjá Føroyingafelagnum og syngur nakrar sangir, harímillum henda, sum hann fyri stuttari tíð síðani hevur skrivað.
Hølini við Store Kongensgade eru ikki av teimum fínastu. Pallurin stendur á ølkassum, og ljóðanleggið er bara einfaldar mikrofonir og forsterkarar.
Kári stendur í berari skjúrtu og kovboybuksum. Hann er síðhærdur, hevur brillur og skegg, og hann spælir sjálvur á gittara og eina munnharpu, sum er fest um hálsin. Eitt húsaorkestur við navninum "Húsabukkarnir" spælir saman við honum.
Tá gerst hann aftur ungur, sum lossaði hann har
fyri hvønn ein breyðbita hann knossaði og bar
meðan skip tey stevndu út og onnur stevndu inn
men tað var aldri fólk sum Kalli ið sóu vinningin.
Fyri Kára er tað ein fragd at syngja og spæla í hesum skapandi umhvørvinum millum føroyingar í Keypmannahavn, og hann er ikki sørt stoltur aftaná framførsluna, tí sangurin verður væl móttikin av áhoyrarunum í tí roykfylta rúminum.
Í veruleikanum er sangurin ein umyrking av einum sangi hjá dananum Niels Hausgaard, men Kári hevur "flutt hann" frá at vera ein sangur, ið gongur fyri seg á einum donskum havnarlagi til at vera um ein lossingarmann á keiini í Havn.
Nógv virksemi við lossing var í hesum umhvørvinum, og í sanginum stendur tann gamli maðurin og eygleiðir sítt fyrrverandi yrki, sum heldur fram, hóast hann sjálvur er farin av arbeiðsmarknaðinum.
Hann minnist hvønn ein kaffimunn og hvønn ein lítlan dramm
í regni millum konteynararnar, vinirnir og hann
meðan skip tey stevndu út og onnur stevndu inn
men tað er aldri fólk sum teir ið síggja vinningin.
Boðskapurin í sanginum tekur støði í tí gamla kenda evninum, um at arbeiðararnir skuldu ikki seta so stór krøv, men skuldu heldur vera takksamir fyri, at teir fingu loyvi at arbeiða. Tann stóri vinningurin mátti bíða til eitt seinni lív.
...summar skútur stevna líka inn í himmalin
og Kalli trýr at har fær hann at síggja vinningin.


text:
Enska orðið graffiti verður í ensk-føroysku orðabókini hjá Sprotanum endirgivið sum "tekningar, rakstrarróp og ymist krutl á útveggi." Í Havn hevur ein ónevndur krutlari í mong ár hertikið almenna rúmið við skoynum og stavum, sum í almannaeygum geva lítla meining og heldur eru at meta sum herverk. Helst vóru fyrstu avrikini at síggja við gomlu Útvarpsdyrnar á Bryggjubakka, har krutlarin enn vendir aftur við rímum og torskildum illsinnisglepsum.
Á summum veggum hevur húseigarin roynt at vaska krutlið burtur, men illa gongst at halda veggin reinan. Seinni er ónevnda krutlið flutt niðan í nýggju Útvarpshúsinum í Sortudíki og ikki minst til dyrnar í Norðurlandahúsinum dygst við. Oman eftur Hoydalsvegnum sæst krutluta farleiðin stinga seg upp í eygnahædd við grefligum stavum á gula vegginum í Askhams smiðju.
Men ikki er alt bert herverk hjá ónevnda krutlaranum í Havn. Í summum førum, sum á kjallarahurðini í Mimi í Sjúrðargøtu, har bragdar. Har er ein ávísur stílur at hóma, helst við støði og stevi í einum Beatlessangi, Nowhere Man. Her gerst Havnargrafitti autentisk, livandi og ikki sørt hugtakandi.
Men niðast á Áarvegnum, í Lagahúsunum, omanfyri Kafe Natúr, har er eitt spildurnýtt uppslag, sum ikki er ónevnt, sett í gluggarnar. Áskriftin er tikin úr bíbilska Prædikaranum 7,7: "Óreiðiligur vinningur ger hin vísa til dára, og mutur spillir hjartað." Orðini eru stílað til Páll á Reynatúgvu og avsendarin kallar seg Anfinn. Vit lata almennu boðini standa eina løtu.


text:
Vegna vánaligar veðurforsøgnir møttist lesiringurin ikki, sum ætlað tann 4. apríl. Í staðin møtast vit aftur tann 16. mai – aftur á Bókasavninum við Løkin. Tað er samstundis seinasta ferðin áðrenn summarsteðgin.
Tað var eitt hugnaligt og gott kvøld seinast, tá lesiringurin møttist á Toftum tann 28. februar. Tá varð eisini avgjørt, at hava tvær bøkur á skránni til næstuferð, sum verður tann 4. apríl á Bókasavninum við Løkin.
Bøkurnar næstuferð eru:
Bommhjarta hjá Jóanes Nielsen. Hetta er framhald av Brahmadellarnir, sum nøkur fyrr hava lisið.
Stjørnustundir í Skugga hjá Høgna Debes Joensen. Sprotin hevur eina stutta grein um bókina.
Les her: http://sprotin.fo/?p=newsgroup&_sp=newsarticle&_NewsarticleId=603&l=fo
Bókin kann lænast:
Bókasavnið við Løkin hevur keypt 5 eintøk av hvørjari bók, sum lesarar í lesiringinum kunnu læna. Tað er sjálvsagt ikki nóg mikið til øll, so tað er gott um onkur eisini roynir at læna aðrastaðni frá ella keypa sjálvi.
Í løtuni er skipanin soleiðis, at lesararnir skaffa bøkurnar sjálvi, td. soleiðis:
• Læna frá almennu bókasøvnunum í Føroyum: www.bokasavn.fo. (Tó hevur Býarbókasavnið í Havn hesa adressu: www.bbs.fo).
• Læna frá vinum ella kenningum.
• Keypa frá bókahandlum ella e-bókahandlum.
Nýggir lesarar vælkomnir
Lesiringurin er stovnaður á heysti 2013, sum eitt samstarv millum Bókasavnið í Nes kommunu og Bókasavnið við Løkin. Lesiringurin møtist uml 6. hvørja viku í vetrarhálvuni, og vanliga verður tosa um lisnar bøkur afturvið einum drekkamunni. Øll eru vælkomin at luttaka og tað er ókeypis. Vanliga møta millum 10 og 15 luttakarar og bókasøvnini skiftast um at vera vertir.
Nýggir luttakarar kunnu seta seg í samband við Bókasavnið við Løkin, m.a við telduposti: svend@runavik.fo.
Vinarliga heilsan
Bókasavnið í Nes kommunu og Bókasavnið við Løkin
« Intertwining / Sambinding 10. mai kl 19.30 Stongt Dýra biðidag »


text:
- Hetta er ein stórur trupulleiki nógvastaðni. Vit síggja slóðir eftir koyring við akførum, tí fólk koyra óstortliga, og nú vilja vit varpa ljós á, at hetta átti at verið skipað betur, sigur Suni Petersen, sum er deildarleiðari fyri Vernd á Umhvørvisstovuni.
Hagafuglarnir verða stygdir. Seyðurin verður órógvaður. Og grefflig arr síggjast í náttúruni. Umhvørvisstovan rópar nú varskó, tí koyring við motorsúkklum, fýrahjólaðum ATV-arum og øðrum gera stór sár í náttúruna, sum taka ár um at lekjast.
Tað er ikki ólógligt at koyra í haganum. Gamla náttúrufriðingarlógin er ikki ítøkilig á økinum, og tí átti ein dagføring at vera gjørd. Hetta er upp til politisku skipanina at fáa greiðu á, sigur Suni Petersen.
- Tað er sjálvandi ólógligt at grópa hagan upp, men tað er ikki ólógligt at koyra í haganum, og tí hendir hetta. Tað eru ikki øll, sum duga sær hógv, og undir øllum umstøðum órógvar hagakoyring djóralívið, serliga nú tá ið fuglurin reiðrast, sigur Suni Petersen.
Skal hetta bera til, eigur eitt øki at vera sett av til slíka koyring, tí tað kann ikki vera upp til tann einstaka at spæla sær sum einum lystir í náttúruni.
Umhvørvisstovan hevur lagt út livandi myndir, har ungfólk síggjast grópa náttúruna upp við motorcross. Tað sæst her


text:
“Í kvøld fara tit bæði út, einsamøll. Vit hava børnini. Tað er ikki til diskussión”, segði grannaomman ein morgun vit lógu við poolin.”Tað hava øll brúk fyri”.
Píkarill. Gud viti um hon hevði lagt merki til hendan øra stemningin vit vóru í, sum kemur, tá man dag og dagliga gongur hálvnakin forbí hvønn annan, í hesum spanska hitanum, men ikki hevur rúm fyri at sleppa ørskapinum leysum, vegna børn sum ganga um beinini á einum allan dagin.
Vaksnamannaprát, flirtr, flætta fingrar, lata seg pent í og drekka mojitos? “tak som byder."
– Hvat skulu vit velja úr menuini. Vit kunnu líka so væl taka 3 rættir, nú vit endiliga eru farin út. “Eg vænti ikki eg orki, orki so ikki dessért.”
– Stuttligt allíkavæl, eg eti nógv meiri enn tú!
“Eg veit."
– Ótrúligt at so nógv kann passa í ein so lítlan búk.
“Lítlan og lítlan, he”, segði hann og skonkti sær meira upp í glasið.
– Jamen eg meini tað. Næstan 40 ár, og føli meg betur enn nakrantíð! Fleiri ferðir havi eg hugsað, at eg burdi lagt kropp til hjá “Mirjam&Janus”, eri bara ikki komin til tað enn. Uhm, hetta sær gott út. Áhjø, er onki smør til breyðið? Hví liggur tað yviri á tínum tallerki? Vit burdu biðið um eyka breyð.”
Hann skonkti uppí aftur, og drakk í stórum slurkum.
– Íjøsus, tú hevur longu drukkið hálva fløsku, áðrenn vit eru byrjað. Áh so herligt at sleppa út, ha? Ansa bara eftir, tú skal klára at ganga heim, hihi.
“Tú, ehm, Hevur tú nakrantíð hugsað um, at tað kanska ikki bara er turkitrumlan sum ger, at klæðini tódna?”
– Hvussu meinar tú?
“Ja also, sum tú sjálv nevndi í áðni, so etir tú... kanska... í meira lagi... viðhvørt.”
– Ja, eg veit! Eg skilji slett ikki sjálv at eg klári tað! Eri merkiliga heppin við hesi forbrenningini. Tað setir seg slett ikki! Onki soleiðis.
“Nei. Men, tá vit blivu gift, fyri 8 árum síðani, minnist eg tað akra sum, at tú var eitt sindur nettari. Nú vigar tú tað sama sum eg.”
– Also...hví nevnir tú hetta her?
“Nei also, tað er ikki tað at tú ikki sær gott út”.
– Eg veit ;o)
“ Men tað er bara tað, at fleiri kilo eyka, eru ikki góð fyri heilsuna. Og eg veit ikki ordiliga um tú hevur eina realistiska fatan av tíni egnu spegilsmynd.”
– Realistiska fatan? Also, eg eri “all that” og meir aftrat ;o)
“Kennir tú hina myndina av einum heldur rundum manni, sum stendur og speglar sær, og sær spegilsmyndina sum ein bodybuildara? Tann myndin avspeglar væl tína hugsan um teg sjálva. Og eg eri eitt sindur bangin fyri, at tú inni í tínum egna høvdi heldur, at tú enn vigar tað sama sum... fyri... nokkso langtsíðani... Men tað gert tú ikki.”
Nú tømdi hann vínfløskuna.
Og so er tað tað. Hvussu tók konan ímóti hesi realitetsvekingini.
Tað finna vit útav í komandi viku. Gott vikuskiftið!
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
- Við hesum stuðlinum kunnu vit bjóða tveimum íslendskum og tveimum grønlendskum ungfólkum frípláss á okkara heystskeiði. Endamálið er at føra ungar grannar í útnorðri saman, so tey kunnu læra at kennast, bæði persónliga og mentanarliga, sigur Annfinnur Heinesen stjóri á Føroya Fólkaháskúla.
Stuðulin á 70.000 krónur kemur frá Útnorður Høvuðsstaðargrunninum Nuuk, Reykjavík og Tórshavn, ið á hvørjum ári veitir stuðul til mentanarlig-, undirvísingar- og ítróttartiltøk til frama fyri menning millum kommunurnar.
- Vit søktu um stuðul, tí vit vildu geva fólki úr útnorðri ein møgulleika at koma higar. Vanliga, tá útnorðurlendskir ungdómar hittast, so er tað einamest til styttri ítróttartiltøk. Men skulu tey veruliga koma at kennast og læra at skilja og virða hvønnannan, so munar eitt háskúlaskeið nógv betur. Tá tey búgva og virka og uppliva saman, í 4 mánaðir, so skapar tað eina góða fatan og ein sterkari felagskap millum ungfólk í okkara trimum grannalondum. Hetta kann verða við til at knýta góð vinaløg í útnorðri.
Háskúlin hevur áður havt útlenskar skiftisnæmingar, men við at kunna bjóða fýra næmingum eitt ókeypis háskúlaskeið fara møguliga fleiri at søkja, heldur hann.
- Talan verður ikki um at skipa alt skeiðið sum eitt útnorðurháskúlaskeið soleiðis reint innihaldsliga, men við hesum stuðlinum kunnu vit bjóða tveimum íslendskum og tveimum grønlendskum ungfólkum frípláss á okkara heystskeiði. Endamálið er at føra ungar vestnordiskar grannar saman, so tey kunnu læra at kennast, bæði persónliga og mentanarliga.


text:
Áheitan á Høgna Hoydal, landstýrismann í landbúnaðarmálum
Politikkur11-07-2017 - 23:24 - Jóanis Albert Nielsen
Góði Høgni!
”Hamburg brennt”, hesi boðini bóru m.a. týskir miðlar í farnu um viku. Teir søgdu frá bardøgunum millum heimspolitikarar og mótmælisfólk í sambandi við fundirnar millum G20 londini, ið vórðu hildnir í Hamburg.
Nei, viðuskifti okkara kunnu ikki samanberast við støðuna í Hamburg! Tó frættist á sosialu miðlunum um bál, ið brenna runt um á føroyskum rættum, tí ráðandi føroysku politikararnir ikki fáa tikið seg saman at játta búðnaðarstovuni tær fáu 100.000 krónurnar, ið skulu til fyri at fá ullina, ið einaferð var"Føroya gull", til høldar og víðarivirkaða.
Í størsta álvara varð, í útvarpi kringvarpsins, tosað um, hvussu væl ull brennir á brennistøðunum? Hóast hon í dag ikki er "Føroya gull", so kunnu vit ikki loyva okkum hetta! Tær fáu hundrað túsund, sum móttøkan krevur, mugu fáast til vega, fyri at bjarga okkum frá skommini! Royndirnar at gagnnýta hana mugu stuðlast!
So góði Høgni, eg, og óivað mong við mær, íroknaði tingfólk, vænta av tær, at tú loysir hendan trupulleikan! At tú, helst longu í morginárini, við einum jaboðum til búnaðarstovuna, tekur stig til at steðga øðrum bálum, sum annars kunnu hugsast at fara at brenna runt landið restina av juli mánaða- okkum og sokallaðu “unspoiled” náttúru og landi okkara til stóra skomm.
Bestu heilsanir,
Jenis av Rana


text:
Røða hildin altjóða arbeiðaradag í Tórshavn. Myndina hevur Sverri Egholm tikið - portal.fo
Í 2000 flutti eg til Aberdeen og seinni til London, og hesa tíð upplivdi eg, hvussu tað kennist at vera arbeiðsleys og brúka nógv orku til at leita eftir arbeiði. At vera arbeiðsleys er eingin ynskilig støða. Eina tíð kunnu vit kanska nýta tíðina til ymiskt, sum vit annars ikki hava tíð til, tó má eg siga, at eg var glað at møta Gail og seinni Mary. Tær góvu mær møguleika at koma út at arbeiða, har eg kundi nýta orku, koma at kenna fólk og eisini møguleika til tað, sum annars kann geva fíggjarligan tryggleika og ikki minst vælveru í gerandisdegnum.
Her ber til at lurta eftir taluni á KVF.
Í dag er tað vísindaligt grundarlag fyri at siga, at eitt gott arbeiðsumhvørvi hevur ávirkan bæði á likamliga og sálarliga heilsu og vælveru okkara. Hinvegin kann arbeiðsloysi vera skaðiligt. Tó kann arbeiði, eisini eftir at vit hava verið arbeiðsleys, vera við til at byggja okkum upp aftur sum menniskju.
Kanningar vísa eisini, at arbeiði hevur størsta týdningin, tá ið hugsað verður um at hava nøktandi fíggjarligar umstøður, sum eru neyðugar fyri sinnisliga vælveru og fult at kunna luttaka í dagsins samfelag. Arbeiði møtir nevniliga týdningarmiklum sálarligum tørvum hjá menniskjum og hevur eisini týdning fyri persónliga samleika, sosiala leiklut og status okkara.
----
1. mai er altjóða arbeiðaradagur, og tað er ikki av ongum, at borgarar í mongum londum í dag koma saman at tala, syngja, mótmæla ótolandi umstøðum og annars minna hvønn annan á, hvussu stóran týdning tað hevur, at samfelagið virðir og sær stórt í arbeiðarunum.
Í dag eru umstøðurnar sjálvandi broyttar, og onkur kann seta spurning við, um tað í Føroyum longur hevur týdning at varðveita 1. mai sum arbeiðaradag. Ynski um at hava ein “proletariskan” frídag varð kveikt í 19. øld og skuldi t.d. nýtast sum amboð at fáa arbeiðsdagin niður á átta tímar. Vit kundu nýtt nógva tíð at tosa um, hvønn týdning tíðin tá og fram eftir hevur havt fyri samfelag okkara í dag. Her spretti á so mongum økjum eitt persónligt frælsi og ynski um størri solidaritet, sum eg í dag fari at lata liggur.
Tó havi eg hug at spyrja: Hevur arbeiðaradagurin nakran týdning? Tí í Føroyum eru øll í dag so sára samd um, at her skal vera gott at búgva. Sjálvt politiska landslagið er vorðið smalri, og onkuntíð havi eg hug at spyrja, hvar vinstra og høgra politikkurin bleiv av.
Ja, nú síggja summi av tykkum eitt sindur spyrjandi út.
Her hevur tað óivað týdning at undirstrika, at tá ið eg sigi at politiska landslagið er vorðið smalri, so hugsi eg sjálvandi ikki evni sum flatskattur, fiskivinnusnýskipan ella heilsunýskipan - sum hinvegin hevði verið áhugavert at tikið upp arbeiðaradagin.
Í dag tosi eg um politiska landslagið út frá mínum MBF sjónarhorni, her eg t.d. hugsi um, at stevnuskráir við árunum eru vorðnar líkar. Vinstrahjørtuni og høgrahjørtuni eru í dag meir ella minni samd um, hvussu vit sosialt eiga at skipa føroyska samfelagið – hetta eigur at vera ein ovurstórur vinningur fyri okkum øll.
Eisini eru vit samd um, at í Føroyum skulu so nógvir borgarar sum gjørligt vera virknir á vanliga arbeiðsmarknaðinum. Arbeiðskvinnan og arbeiðsmaðurin eru løn sína verd, og harvið skal lønin eisini vera nøktandi til lívsins uppihald - og nakað meira.
----
Sum eg byrjaði við, so hevur tað í dag stóran persónliga týdning at sleppa út á arbeiðsmarknaðin og at løn og arbeiðsumhvørvið er nøktandi. Eisini hevur arbeiðarin samfelagsliga ovurstóran týdning. Tað er her, eg havi hug at vera hendan 1. mai í 2017.
LUKKA merkir eydna. LUKKA eitur okkara fína bamsa, sum við ST sáttmálanum um rættindi teirra, ið bera brek vísir veg til einar meira fevnandi Føroyar. Í gein 27 vísir hon á, at øll hava sama rætt til arbeiði og at vinna til lívsins uppihald við arbeiði. Arbeiðsmarknaðurin skal vera opin fyri øllum, og arbeiðsumhvørvið skal vera atkomuligt fyri fólk, ið bera brek.
Um vit siga, at føroysk tøl samsvara tølini í øðrum londum um, hvussu nógvir borgarar hava rørslu- ella menningartarn ella aðrar avbjóðingar, so kunnu vit rokna við eini 5000 føroyingum.
Havi hug at spyrja, hvar øll hesi eru. Vit skulu sjálvandi nýta tøl varliga, og mong av hesum 5000 eru longu í arbeiði. Tó verður í Danmark sagt, at bara fimti hvør við rørslu- ella menningartarni er til arbeiðis. Hesi fáa ikki ágóðan av virkna arbeiðslívinum, og hesi geva heldur ikki samfelagnum aftur á virkna arbeiðsmarknaðinum.
Hvat kann orsøkin til hetta vera?
Onkuntíð hoyri eg: Nei, hann er neyvan førur fyri arbeiða. Stakkalin. Tey kunnu ikki vera her. Eg haldi ikki, at hon er før fyri at vera við. Ja men, lat hana bara fáa frið, tað er óivað best. Tað er so synd í teimum.
Hesir setningar geva mær orsøk til at hugsa um fordómar. Fordómar um, at vit, ið hava avbjóðingar, ikki eru før fyri at vera við.
Fordómar verða skaptir av tær og mær. Um hetta er veruleiki, so eru tað als ikki lógir og ei heldur pengar, ið skulu til fyri at bøta um støðuna. So eru tað heldur fordómarnir um okkum, ið skulu brótast niður. Tí fordómar kunnu oyðileggja. Vit fara eisini við tíðini bara at góðtaka, at soleiðis er. Hesir dómar, ið verða sagdir frammanundan vit vita betur, er ein náðileysur dómur. Ofta eru vit enn tá ikki varug við teir, men skera bara øll náðileyst yvir ein kamb. Fordómar kunnu eisini vera ein sokallaður sáttmáli millum fólk, har tað, sum er rætt og veruligt ikki fær nakran møguleika.
Hvat siga fólk á arbeiðsmarknaðinum - stjórar, leiðarar og arbeiðsfólk - til hetta? Bólka tit okkum øll í ein bólk, sum tit ræðast, tí vit á onkran hátt eru eitt sindur øðrvísi?
Eg eri vís í, at vit ongantíð eiga at bólka menniskju. Tað er jú bara eitt slag av menniskjum, sum bispur segði, og tað eru menniskju.
----
Øll vilja vera við, og tað er rætt, at øll eru við í felagsskapinum – nøkur í skipanum, sum gera hetta møguligt.
Júst hetta er eisini grundhugsanin í lóg um arbeiðsfremjandi tiltøk, sum varð sett í gildi í Føroyum 1. januar í 2013. Lógin fevnir um tiltøk, ið stuðla undir eitt virkið arbeiðslív hjá teimum, sum hava ella kunnu fáa trupulleikar við at varðveita tilknýtið til arbeiðsmarknaðin.
Lógin fevnir eisini um tiltøk, ið fyribyrgja avleiðingar av langtíðarfráveru frá arbeiði vegna arbeiðsloysi, sjúku ella øðrum líknandi.
Hagtøl frá Almannaverkinum vísa, at eftir hesi fyriskipan og í fyriskipan viðvíkjandi arbeiðsbúgving eru í dag tilsamans 398 føroyingar. Somuleiðis vísa tølini, at 126 eru í tillagaðum starvið og 100 eru í vardum starvi.
Um vit leggja tølini saman, so eru her tilsamans 624 føroyingar í slíkum skipanum, og eru hesi øll virkin á arbeiðsmarknaðinum. Aftur at hesum eru 156 føroyingar virknir á teimum fimm verkstøðunum kring landið. So, her eru tilsamans 780 føroyingar virknir í skipanum undir Almannaverkinum.
Í ljósinum av, hvussu stóran týdning tað hevur fyri einstaka føroyingin at vera á arbeiðsmarknaðinum, og vitandi um batar seinastu árini, so er spurningurin tó: Hvar eru øll hini, ið ikki hava fingið nakað tilboð um arbeiði ella eina fyriskipan sambært lóg um arbeiðsfremjandi tiltøk? Eru tey ikki fleiri enn hesi 780?
----
Fari at nýta høvdið í dag at nevna tvey av mongu málunum, ið MBF virkar fyri.
Tað fyrra er, at allir føroyingar skulu vera eins fyri lógini. Sjálvt um vit hava eina lóg um forboð fyri at gera mismun á arbeiðsmarknaðinum, er trupult at síggja virknaðin av lógini í verki.
Í niðurstøðunum frá ST nevndini, ið vóru sendar landsstýrinum í oktober 2014, stendur: “Nevndin skundar undir stjórnirnar í Danmark, Føroyum og Grønlandi at seta í verk nýggja víðfevnda tvør-geira lóggávu ímóti diskriminasjón, sum víðkar verjuna út um arbeiðsmarknaðin, og nevndin stendur fast við, at tað at sýta rímiligar tillagingar er diskriminasjón grundað á vanføri.”
Hitt er, at vit enn ikki hava eina brekpolitiska ætlan fyri Føroyar, hóast hálvt triðja ár er farið, síðani niðurstøðurnar komu úr ST. Hetta eiga vit at fáa sum skjótast.
----
Um vit veruliga skulu merkja, at tað er gott hjá øllum at búgva í Føroyum, so skal tað vera vanligari at síggja borgarar við alskyns avbjóðingum á arbeiðsmarknaðinum. Havi hug at siga, eins vanligt og at síggja fólk, ið meta seg onga avbjóðing at hava.
Eg fari aftur at hugsa við takksemi um Gail og Mary, sum góvu mær ein møguleika at koma út á bretska arbeiðsmarknaðin. Hvør vil í Føroyum vera sum Gail og Mary? Tey, sum geva teimum, ið hava onkra avbjóðing, møguleika at fara til arbeiðis.
----
Góðu tit, sum eru komin saman her í dag og tit, sum lurta!
Jú, væl kann tað vera, at vit longur ikki hava eins stóran tørv at varðveita 1. mai, sum tað var í 19. øld og tíðin eftir tað. Júst er tað persónliga frælsi og rætturin at vera við í felagsskapinum, sum hevur týdning. Tí hugsi eg, at arbeiðaradagurin eigur at vera nýttur at peika á sjálvsagda rættin hjá okkum øllum at vera til arbeiðis.
Eg veit, hvønn týdning tað hevur.
Mítt ynski er bæði, at lógir verða settar í verk, og at peningur verður settur av at styrkja um møguleikarnar. Eins havi eitt brennandi ynski um, at fleiri møta slíkum sum Gail og Mary, sum kunnu gera mun í at vera fevnandi, uttan fordómar, og geva onkrum ein gyltan møguleika í felagsskapinum.
Fari at takka Havnar Arbeiðarafelag fyri høvið, Havnar Hornorkestur fyri vakurt spæl og ynskja øllum føroyingum góðan arbeiðshug við ynski um, at enn fleiri arbeiðarar við avbjóðingum í komandi tíð verða sjónligari í føroyska samfelagnum - og ynskja Guds signing yvir land okkara.
Takk fyri!


text:
Órudd í Skálabotni: Kommunan og upphøggari stríðast um gamalt jarn
Borgarstjórin, og fyri so vítt alt býráðið í Runavíkar kommunu, hava á afturlatnum fundi einmælt samtykt, at tey vilja hava gamFyri haldarar
Ógvuslig tokvanlukka kravt tíggju mannalív
Ein ógvuslig tokvanlukka í Apulien landspartinum í suður Italia hevur kraft í m...
Sendiharrin kemur 26. juli
26. juli kemur amerikanski sendiharrin í Danmark Rufus Gifford til Føroyar. Pou...
Nintendo fær stóran vøkstur av Pokémon
Partabrøv í japansku fyritøkuni Nintendo, sum framleiður spøl, eru øktar við 7,...


text:
Nógv vóru bilsin, tá Palli Augustinussen í 2009, tá hann spældi í næstbestu deildini, varð úttikin til ein bruttohóp hjá Brian Kerr. Sjey ár frammanundan hevði hann spælt fimm minuttir á A-landsliðnum.
Árið er 2009. Palli Augustinussen er júst fluttur aftur til Vágs úr Danmark, har hann hevur lisið, og hann spælir við FC Suðuroy í næstbestu deildini. Hann tekur ikki fótbóltin í so stórum álvara sum fyrr, og tí fara hann og konan eina ferð til Mallorca í mai mánaði. Meðan tey bæði sóla sær undir sponsku sólini, koma boðini um, at nýggi landsliðsvenjarin, karismatiski írin, Brian Kerr, hevði úttikið vágbingin til undankappingardystin móti Serbia.
– Tað tók meg á bóli, og eg var heldur ikki nóg væl fyri til at vera á landsliðnum tá, flennir Palli.
– Eg hevði ikki so frægt sum tíð at fara suður til Vágs, tá vit komu aftur til Føroyar, men mátti fara beinleiðis til venjing. Eg møtti so upp sólbrendur, sum vera man, og venjarin spurdi, hvar fanin eg hevði verið. Eg mátti bara siga, sum var.
Palli kom ikki í dystarhópin ta ferðina, og mátti síggja dystin av áskoðaraplássunum. Árið eftir varð hann innkallaður til bruttohópin, men varð sáldaður frá, og sum frá leið var landsliðið ein farin kapittul fyri ágrýtna spælaran úr Vági.
– Orsøkin til at eg ongantíð beit meg fastan var, at eg helst ikki var nóg góður. Tað er somikið einfalt, staðfestir Palli.
Landsliðskapittulin var byrjaður sjey ár frammanundan. VB vann føroyameistaraheitið í 2000, og bert 19 ára gamli Palli hevði spælt við í 17 av 18 dystum. Næstu árini stóð hann seg støðugt væl, og tá Føroyar skuldu á venjingarlegu á Kypros tíðliga í 2002, var vágbingurin við í hópinum.
– Eg var júst liðugur við studentaskúlan, og arbeiddi á laksavirkinum í Vági. Vit høvdu arbeitt allan dagin, og við eitt kom stjórin inn á kaffistovuna og segði mær, at tað stóð á onkrari heimasíðu, at eg var tikin út, minnist Palli.
– Tað var ikki hvør sum helst. Stjórin var Egill Steintórsson, ið var komin til Føroya úr Íslandi at spæla fótbólt, og var venjari, tá TB vann FM í 1987. Eg stóð har saman við nøkrum arbeiðsfeløgum – onkur av teimum spældi eisini fótbólt – so tað var ótrúliga stuttligt.
Fyrsti og einasti dysturin hjá Palla kom á venjingarleguni á Kypros, har eisini Klæmint Matras og Hjalgrím Elttør fingu sínar fyrstu dystir.
– Uni Arge skeyt okkum framum tíðliga móti Liktinstein, og eg kom inn fyri hann í 85. minutti, tá tað bert snúði seg um at verja leiðsluna. Í roynd og veru hendi lítið og einki, ta løtuni eg var inni, og hon var eisini nokkso stutt, sigur Palli við einum smíli.
VB viknaði so líðandi, og Palli var ikki við á landsliðnum næstu árini, áðrenn hann flutti til Danmarkar eftir kappingarárið 2004. Afturkomin fýra ár seinni, var tað mest takkað verið Kerr, at vágbingurin fekk sín svanasong.
---
Um Jónas Tór Næs kemur á vøllin í kvøld, tá Føroyar taka ímóti Sveis á Tórsvølli, fær støðugi bakkurin sín dyst nummar 50 við Merkinum á bringuni, og verður samstundis bert tólvti spælarin í føroysku landsliðssøguni, ið røkkur hesum dystartalinum. Tað eru hesir, ið vit oftast hoyra um og minnast. Spælarar sum Fróði Benjaminsen og Óli Jóhannesen, sum ferð eftir ferð hava bjóðað teimum stóru av.
Tað finnast kortini aðrir. Teir eru ikki so fáir, ið bert fingu ein dyst fyri Føroyar, og hvurvu aftur úr landsliðssøguni líka skjótt sum teir komu. Teirra søgur eru eisini verdar at fortelja, tí tær eru bæði áhugaverdar og stuttligar. Vit hava hitt nakrar av teimum.


text:
Um vikuskiftið er Ova-stevnan í Nólsoy, sum verður hildin til heiðurs fyri Ova Joensen. Tað fellur ógvuliga hóskandi saman við, at júst 30 ár eru liðin, síðan hann framdi sítt lívs bragd.
Tann 11. august kom Ove Joensen ta longu leiðina fram til Danmarkar. Ein ógvuliga stór mannfjøld tók ímóti Ova, sum gjørdist heimskendur av bragdinum.
Hetta var triðja ferðin, at Ove royndi seg. Túrurin tók samfull 41 samdøgur at ferðast um Norðuratlantshavið hjá tí tá 37 ára gamla nólsoyinginum.
At tað kravdi heilt serliga styrki og megi, ivaðist eingin í, og tað bleiv eisini vísindaliga prógvað, tí stutt eftir at hann kom í land, bleiv hann kannaður av serfrøðingum á Ríkissjúkrahúsinum.
Kanningarnar fóru fram á einari serligari deild, sum granskaði topp-ítróttarfólk. Og har varð staðfest, at Ove hevði serliga styrki.
Kanningarleiðarin Birger Rasmussen lektari segði, at Ove Joensen hevði sera sterkar armar, sum ikki er so løgið. Men harafturat kemur, at Ove hevði ein heilt serligan kropp, tí hann gagnnýtir súrevni líka væl í ørmunum sum í beinunum. Tað er serstakt, tí vøddamassin er nógv minni í ørmunum. Hansara andadráttsvøddar vóru somuleiðis serstakliga væl vandir, staðfestu kanningarnar.
Ove Joensen druknaði á Skálafjørðinum í 1987. Seinni varð Ovastevnan fyriskipað til heiðurs fyri Ova. Avlopið skuldi brúkast til at gjøgnumføra ta verkætlan, sum Ove setti gongd á eftir sín túr við bátinum Dianu Victoriu til Danmarkar, nevniliga at gera ein svimjihyl í Nólsoy til børnini.
Hvussu verður við svimjihylinum er óvist, men Ovastevnan er eitt heiðurligt minni um tann mannin, sum setti Nólsoy á heimskortið.


text:
Fríggjanáttina kom Tinganes á Skopun við 600 tonsum av asfalti til Skopunar kommunu, og sambært Emil Gert Hansen, stjóra á spf Sekstant, sum eigur Tinganes, er tað vanligt at hava sand í hornunum á lastini, fyri at verja í móti, at asfaltið setur seg fast. Tað er tann sandurin, sum á myndini verður tveittur fyri borð.
- Tað er brandólóligt sambært havumhvørvislógini, sigur Suni Petersen frá Umhvørvisstovuni og leggur afturat, at hetta er ikki nakað tey á Umhvørvisstovuni kenna til.
- Óansæð um sandurin er reinur ella ikki, so er tað ikki loyvt at søkkja tilfar á sjógv. Um sandur er í lastini skal hann beinast burtur á landi og ikki á sjónum.
Umhvørvisstovan fer at kanna málið nærri.


text:
Jan Müller
24.02.2017 - 10:17
Fyri fyrstu ferð seinastu gott og væl 25 árini fara Føroyar ikki at luttaka við einum landabási á oljumessuni “Offshore Europe” í Aberdeen í heyst. Síðani umleið 1991 hava Føroyar luttikið við sjálvstøðugum bási á nærum øllum oljumessum, sum hava verið í Stavanger í Noregi og Aberdeen í Skotlandi. Øll tey fyrstu árini varð hetta mett sum ein læra og fyrireiking til framtíðar oljuleiting í Føroyum. Síðani kom eitt tíðarskeið uppá góð 15 ár við leiting, har tað var nærum sjálvsagt at vera partur av stóru altjóða oljumessunum í norska og skotska oljuhøvuðsstaðnum.
Men eftir at oljuleitingin við Føroyar steðgaði í 2014, hevur verið so sum so við áhuganum at vera partur av oljumessunum, tó vóru Føroyar umboðaðar í Aberdeen í 2015 og í Stavanger í 2016. Nú eru aðrar tíðir. Fyrst og fremst hevur lági oljuprísurin havt sína ávirkan men ikki minst tørvandi áhugin fyri at vera partur av leitingini við Føroyar hevur gjørt sítt. Úrslitið er nú tað, at tað er avgjørt ikki at hava nakran føroyskan landabás á oljumessuni í Aberdeen í september í ár.
Nevndin í Oljuvinnufelagnum, sum í dag stendur fyri fyrireikingunum til oljumessurnar, hevur nevniliga avgjørt, at felagið ikki ynskir at standa fyri føroyskum landabási á Offshore Europe 2017 í Aberdeen í ár. Orsøkin er vantandi áhugi hjá føroyskum fyritøkum. Fyritøkurnar, sum vanliga luttaka, raðfesta onnur átøk og vitjanir í ár. Onkrar av fyritøkunum ætla so kortini at fara á oljumessuna í Aberdeen, tó at eingin føroyskur básur verður har.
Hóast ongin føroyskur landabásur verður á OE í 2017, er tó ikki sagt, at føroyskur landabásur ikki verður aftur á messuni komandi árini upplýsir Jórun Gardar, skrivari í Oljuvinnufelagnum. Men í løtuni er ikki grundarlag fyri einum samskipaðum landabási, tí áhugin millum luttakarar er ikki nóg stórur. Tað er sannlíkt, at gongdin innan oljuvinnuna og lági oljuprísurin eru týðandi orsøkir til avgerðina sigur hon við Oljuportalin.


text:
- Tíðindi, mentan og ítróttur
Freistin at mótmæla er týsdagin
Útvarpið skilir, at fleiri fólk á Skála fara at skriva undir eitt felags mótmælisskriv, sum heitir á Runavíkar kommunu um at bíða við verkætlanini.
MEST ætlar at byggja eina risastóra høll oman á dokkina, sum verður hægsti bygningur í Føroyum, og sum fer at síggjast aftur í landslagnum.
Høllin verður 40 metrar høg, 129 metrar lang og 34 metrar breið.
Tann 23. mai vóru útivið 500 fólk á borgarafundi á Skála. Á fundinum fegnaðust fólk um virksemið, sum Mest ætlar at hava á skipasmiðjuni á Skála, men onnur óttaðust fyri, at høllin fer at skemma bygdina og taka útsýnið frá fólki.
Tá almenna hoyringin er liðug týsdagin, fer býráðið í Runavík at taka støðu til umsóknina um byggiloyvi.
Borgarstjórin Torbjørn Jacobsen segði á borgarafundinum, at gongur alt eftir vild, so verður endalig avgerð tikin um byggiumsóknina í hesum árinum.


text:
Uppskot til løgtingslóg um Talgildu Føroyar fyri í Tinginum
7. mars løgdu Landsstýrið og samgongan fram lógaruppskot um Talgildu Føroyar og í gjár, 13. mars var fyrsta viðgerð í Løgtinginum.
Umframt upprunauppskotið og viðkomandi fylgiskjøl hava kommunurnar, KT felagið, P/F Mínboks, Felagið Peningastovnar og Fakfelagssamstarvið havt høvi at koma við viðmerkingum til uppskotið.
Landsstýriskvinnan í Fíggjarmálum, framløgufólk hjá politisku flokkunum og onnur tingfólk nýttu síðani høvi í gjár, við fyrstu viðgerð, at leggja síni sjónarmið fram.
Til ber at hoyra alt orðaskiftið frá fyrstu viðgerð her


text:
Sunnumorgunin legði eg leiðina fram við verkstaðnum hjá Terja Reinert Jakobsen, sum býr á Kalnesi í Kollafirði. Á verkstaðnum stóð vakurt 5-mannafar klárt at lata til Argja róðrarfelag. Seinnu árini hevur Sámal Hansen úr Runavík smíðað flestu bátarnar, men eisini eru boð eftir bátasmiðinum av Kjalnesi, sum síðani í 2007 hevur smíðað sjey kappróðrarbátar. Tvey 6-mannafør og fimm 5-mannafør. Eg spurdi Terja, um hann hevur nóg nógv at gera í sambandi kappróður. Bátar, árar og umvælingar. Terji sigur: Les meira…
Tá eg fríggjamorgunin var uppi á brennistøðini á Hjalla, hitti eg Erhard Mortensen, sum í fjøruti ár hevur arbeitt fyrst á brennistøðini í Havnardali og síðani á brennistøðini á Hjalla. Erhard er 76 ára gamal og gavst í mai mánað í fjør at arbeiða fast á brennistøðini. Men av og á loysir hann av, tá menn eru sjúkir ella hava onnur forfall. Erhard sat í stórari maskinu, har teir taka ímóti gomlu akførum at pressa saman, so tey kunnu flytast av landinum. Erhard er beiggi borgarstjóran Heðin Mortensen, og Erhard havi eg kent frá ungum árum. Familjan flutti úr Trongisvági til Havnar, tá Erhard var trettan/fjúrtan ára gamal. Altíð hugnaligt at práta við Erhard, og hann sigur soleiðis frá: Les meira…
Inni í Havnardali hava tey seinnu árini plantað nógv trø, og frálíkar gøtur er gjørdar á økinum. Eitt vakurt pláss. Nógv fólk eru longu farin at spáka á nýggja økinum, men longur úti í Havnardali er annað øki, har gamla brennistøðin einaferð stóð. Tá hevði Tórshavnar kommuna ikki so góð amboð at pressa saman akfør og senda gamla jarnið av landinum. Alt var tyrvt, men nú síggjast árinini á umhvørvið, tí rustevja og olja renna frá tyrvingarplássinum og heldur leiðini í ánna og endar í Sandagerði. Gamla brennistøðin er rætt og slætt ov illa frágingin. Sunnudagin var eg í Havnardali. Les meira…
Leygardagin skal okkara góði viðmerkjari og myrkagrøni kyndilsmaður Ásbjørn Nattestad giftast kvinnu úr Kollafirði. Tað er nakað serligt við fyrikomandi manninum, sum nú arbeiðir hjá PE-handlunum í Havn. Bersøgin kyndilsmaður, sum er sonur Niels og Oddvá Nattestad. Vøkur mynd av parinum hevur í seinastuni staðið í bløðunum, og á Facebook sóu vit Ásbjørn fara til dyst í neistabúna og neistaflaggið. Stuttligar og góðar myndir. 30. mars í 2014 hitti eg Ásbjørn á Eiði, har hann eigur hús. Eg vil ynskja kyndilsmanninum alt tað best í hjúnarlagnum. Orðini niðanfyri skrivaði eg í grein, tá eg var á Eiði og sá abbadóttir spæla dyst, og eg eisini hitti Ásbjørn. Og eg skrivaði tá soleiðis: Les meira…
Kvinnuliðini fara nú undir endaspurtin í grundspælinum til tess at finna liðini, sum skulu spæla FM-finalurnar. StíF og Neistin spældu javnleik mánakvøldið, og komandi sunnudag spæla Neistin og VÍF í Havn, sum má sigast at vera ein lagnudystur fyri VÍF. Á pappírinum er VÍF bara eitt stig eftir Kyndil, ti VÍF hevur spælt ein dyst færri enn Kyndil. Skal VÍF varðveita møguleikan at fáa Kyndil aftur, so má dysturin í Havn sunnudagin vinnast. Síðani hava tey trý toppliðini bara ein dyst hvør ímóti øðrum eftir í grundspælinum. Les meira…
Ikki er eg ein av teimum, sum keypi kostaðarmiklar málningar, men eg plagi hvørja ólavsøku at vitja framsýningina hjá Lions, og tá kemur meira enn so fyri, at eg keypi málning frá meira ákendum málarum. Málningin omanfyri keypti eg ikki frá Lions, men fyri nøkrum árum síðani vóru tveir málingar til sølu í sýnisglugga. Sigmund Petersen málaði málningarnar fyrst í 1950-árunum. Og júst henda málning fall eg fyri, tí heimabeitið hjá okkum, tá vit eru á floti, er uppi við Hoyvíksgrynnuna. Tó royna vit eisini longri uppi í fjørðinum og aðrastaðni. Tú kundi geva eitt boð, og 5000 krónur var mítt boð, men eg fekk ikki málningin beinanvegin. Nakrar dagar seinni ringdi sølumaðurin og segði, at eg kundi fáa málningin fyri 5.500 krónur. Málningurin hongur nú á vegginum í arbeiðshølinum, og eg eri fegin um málningin, tí góðu minnini er so nógv har á leiðini. Grunt er á sjálvari grynnuni, kanska einar tíggju metrar, men fert tú norður ella suður um grynnuna so dýpist. Sjóvarfallið ger av, hvørju megin grynnuna, tú roynir. Kom persónur til mín og beyð mær 50.000 fyri málningin, so var svarið, at hann er ikki til sølu. Eg kann iðraða meg um, at eg var ov seinur at keypa báðar málningarnar, sum Sigmund Petersen málaði fyrst í 1950-árunum. (Vagnur)
Í grein í fjør skrivaði eg, at tað var keðiligt, at góður matur var blakaður í havið aftur. Tá hugsaði eg serliga um kjálkarnar, lippurnar og uggarnar, sum er fyrsta floks matur, og sum er torførur at fáa hendur á hjá fólkinum í landi. Og tá skiparin á Ennibergi Sonni Johannesen og eg í fyrru greinini vóru lidnir at práta um B36 og fótbólt, spurdi eg síðani Sonna, hvussu hann treivst umborð, tí hann er ikki longur nakar ársungi. Sonni smílist og sigur: – Eg føli meg væl, og kanska er drívmegin størri nú enn nakrantíð, sigur Sonni. Les meira…
Tá eg standi í stovuhurðini og hyggi oman á bygningin, har fyritøkurnar Dekoprint og Stokholm halda til, komi eg at hugsa um fleiri danir, sum í mínum ungdómsárum høvdu sett seg niður í Havn til tess at forvinna sær nakað av peningi. Hesir danir komu frá aðrari sølumentan, enn vit vóru von við í Føroyum. Teir tosaðu nógv, vóru mangan meira enn blíðir, og so kundu teir nøkur serlig sølukynstir til tess at fáa fólk at keypa júst frá teimum. Ein teirra var Gunnar Stokholm. Les meira…
Tá eg í vetur havi tosað við fólk á gøtuni um manshondbólt, hava tey flestu hildið fyri givið, at H71 vinnur meistaraheitið 2016. Gamaní, H71 vann steypafinaluna, men hyggja vit eftir gongdini hjá H71 síðani miðjan desember mánað í fjør, so hevur H71 veikleikar eins og hini liðini. H71 var best fyrireikað til landskappingina, og liðið var ósigrað heilt fram til 16. desember í fjør, tá H71 á Skála tapti fyri StíF. Síðan hevur H71 tapt dyst í Vestamanna og spælt javnleik ímóti Neistanum og nú mikudagin ímóti Kyndli. Havi hugt eitt sindur í støðuna, og hvørjir dystir eru eftir at spæla, nú vit eru um at enda triðja umfar í grundspælinum. Les meira…
Tá 66 ára gamli skiparin á Ennibergi í 1956 flutti úr Skopun til Havnar, talaði einki fyri, at hann skuldi gerast ein av teimum heilt trúgvu B36 viðhaldsfólkum og eisini Manchester United fjeppari. At hann gjørdist skipari lá í kortinum, tí pápin Andrias Johannesen var skipari, og hugin til sjógvin fekk Sonni við móðurmjólkini. Men hvussu bleiv Sonni so góður við B36 og hevur stuðlað felagnum nógv bæði so og so? Eg havi verið uppi á brúnni á Ennibergi til tess at frætta um góða sambandið millum skiparan og B36, tí Sonni sjálvur hevur bara spælt eitt sindur av fótbólti sum smádrongur á grasfløtu úti í Grønlandi, har tey búðu. Og Sonni sigur: Les meira…


text:
Framsýningin hjá Anker Mortensen læt upp um hvítusunnuna, og sigast má, at ein tílík luftig og sóljublomstrut høgtíð er sum gjørd til eina framsýning sum hesa, ið verður at síggja í Listasavni Føroya inntil 24.juli.
Henda framsýningin er fyri tað mesta afturlítandi og snýr seg um “Tað andaliga í málninginum”. Dentur er sostatt lagdur á málningarnar, meðan tey meira progressivu og kanska eisini stuttligari pappírsverkini, sum Anker hevur gjørt í hópatali, ikki eru við á framsýningini. Tað er spell, tí Anker Mortensen hevur verið ein í føroyskum høpi serstakliga leitandi og eksperimenterandi listamaður. Læruárini í Danmark og Polen og tíðin aftaná vóru merkt av eksperimentum og tilfarsgransking, har hann skræddi, klipti og teknaði við blekki, blýanti og oljukriti uppá alt slag av pappírslepum, sum ofta vóru límaðir uppá eitt størri pappír. Tað hvíta tíðarskeiðið var í hæddini, tá hann saman við listamonnunum Bjarne Werner Sørensen og Tóroddi Poulsen hevði framsýningina Corda Atlantica í Keypmannahavn og nú ber til at síggja eitt av verkunum frá júst somu framsýning á Skipasmiðjuni MEST, har Bjarne Werner Sørensen júst í hesum døgum sýnir fram áhugaverdu framsýningina Tíðarrúm.
Á áðurnevndu Corda Atlantica hekk ein røð av hvítum myndum hjá Anker, sum vórðu nevndar ikonir og sum góvu eina ábending um hvussu stóran týdning, tað andaliga hevði og enn hevur í hansara verkum, ið ofta innihalda tilspingar til eitt sakleyst og gandað barndómsunivers uttan rationel ella realistisk mørk. Tó at vit sum áskoðarar onkuntíð kennast við ímyndandi liðir í myndunum, er myndamálið grundleggjandi abstrakt. Miðað verður eftir at lýsa ein innara, andaligan veruleika. Íblásturin til verkini stavar frá minnum, sansaligum upplivingum í náttúruni av vindi og sól ella fuglasangi og frá bókmentum, frá yrkingum og aðrari myndlist. Hann byggir málningarnir upp av tjúkkum, kompaktum løgum av máling og av tunnum litfarrum, sum hevur við sær, at myndirnar ofta tykjast hava stóra og rúmliga dýpd, ið stendst av einum ljósi, sum liggur innanfyri litløgini. Rúmdin kann vera hvít, blá, grá, ljósareyð ella svørt og í hesum myndarúmi sveima ymsir lutir, skap, symbol, tekin og formar, ið á poetiskan, abstraktan hátt røra okkum inn á sálina.
Uppi á balkongini í Listaskálanum hanga hvítu myndirnar við teirri fínu Kingomyndini fyri endan, Som den gyldne sol frembryder, har vit síggja gylta gula litin sum eina melodilinju, ið lýsir sær veg gjøgnum zink- og titaniumhvíta támið. Her hanga eisini sveimandi myndirnar av sangsvanunum og av mánadúgvunum. Tær bláu myndirnar eru vakrar og bæði kenslubornar og inntonktar í senn, og tær tríggjar bláu, monumentalu myndirnar á norðara endavegginum rigga sera væl sum savnandi myndaliður í framsýningini. Á eystara veggi eru tær visioneru svørtu myndirnar við lýsandi ljósareyðum, violettum, appilsingulum og kadmiumgulum gentulitum, sum eg altíð sambindi við Sólju, dóttir Anker og Ingun, sum fórst í eini ferðsluvanlukku í 2005, men kanska var Anker í veruleikanum byrjaður at mála svart longu áðrenn ta syrgiligu hendingina. Tað er satt at siga eitt sindur løgið, men heimligt at uppliva verk í Listasavninum, sum eg havi búð saman við í nógv ár bæði á Nørrebro saman við Anker, men eisini heima í Havn eru vit so heppin at hava nøkur av hansara verkum hangandi, sum nú eina tíð fara at hanga í Listasavninum.
Katalogið er fult av myndum og tekstum, Nils Ohrt hevur skrivað høvuðstekstin og Jørgen Trap-Jensen gallaríeigari, René Hjelm, Dagmar Malena Winther og Amariel Norðoy hava skrivað smástubbar, eins og Anker sjálvur hevur skrivað ein fínan, lyriskan tekst, Sólarinnar Dúgvur. Hatta við manglinum uppá pappírsverk er helst einasta atfinning eg havi til hesa framsýningina – jú, eg sakni eisini høvuðsverkið Í urtagarði Konfusiusar. Til ferniseringina hoyrdi eg onkran tosa um hvørt ov nógv verk vóru við á framsýningini, og tað er væl møguligt, men øll verkini eru góð og framsýningin er væl skipað og hongur væl saman og sum ein brosandi kvinna blídliga helt fyri við meg í Listasavninum í dag, so kann eg jú bara sjálv onkuntíð gera eina framsýning við pappírsverkunum.
Eg havi ikki lisið allan tekstin hjá Nils Ohrt í kataloginum, men datt um eina orðing, har tað stendur, at myndin av trimum blomstrum er eitt slag av ikonografiskari joke og sjálvt um eg skilji, at teksthøvundin hugsar um skapið í myndini av ichtys - kristna fiskasymbolinum, so má eg altso rætta og siga, at talan heilt ítøkiliga er um ein blomsturbukett og eina ta bestu bukettina, eg nakrantíð fekk - hon følnar ikki sum hinar.


text:
Fyrsta ársfjórðing vóru brúkaraprísirnir 1,2 prosent hægri enn sama ársfjórðing í fjør. Hetta er nakað meira enn fjórða ársfjórðing í fjør, tá árligi prísvøksturin var 0,8 prosent og er eisini mesti árligi prísvøkstur síðani fjórða ársfjórðing í 2012. Tað upplýsir Hagstova Føroya á heimasíðu síni.
Seinasta árið hevur verið prísvøkstur í øllum høvuðsbólkum uttan í bólkunum innbúgv, húsbúnaður o.l. og ymiskar vørur og tænastur. Prísirnir á brennievni eru hækkaðir mest og hava eisini mestu ávirkanina á brúkaraprístalið samanlagt. Brennioljan til húsarhald er farin 23,4 prosent upp. Harafturímóti er ravmagn lækkað 3,1 prosent. Samanlagt eru býlisútreiðslurnar dýrkaðar 4,5 prosent seinasta árið. Prísirnir á brennievni til akfør eru hækkaðir 17,7 prosent, og samanlagt er flutningur hækkaður 3,3 prosent.
Árligi prísvøksturin á matvørum var 0,6 prosent fyrsta ársfjórðing, samanborið við 1,1 prosent fjórða ársfjórðing í fjør.
Príslækkingin í nýtslubólkunum innbúgv, húsbúnaður o.l. var 3,0 prosent og í bólkinum ymiskar vørur og tænastur 1,4 prosent, sigur Hagstovan.
Kelda: hagstova.fo


text:
Kort
Vit hava bólkað kort og topografisk kort saman her, tí tað hongur tætt saman sum hugtak.
Av tí at topografisk kort ikki er eitt yvirtikið øki, og Geodatastyrelsen er føroyskur kortmyndugleiki, so verða topografisk kort ofta viðgjørd fyri seg.
Endamálið og heimildirnar viðvíkjandi topografiskum kortum eru lýst í:
- Lov nr. 82 af 31. marts 1928 om Geodætisk Institut
Av tí at hetta málsøki ikki er yvirtikið, so er tað forsømt, og har finnast bert topografisk kort í pappírsformi í málistokkinum 1:20.000 og 1:100.000. Geodatastyrelsen umsitur føroyakort, málikort, sjókort og skráseting av staðarnønum. Av tí at alt er í pappírsformi, so ber ikki til at brúka til talgilt samskifti. Tey tilsvarandi kortini eru frígivin talgild í Danmark, men tey topografisku kortini fyri Føroyar eru ikki dagførd síðani 1984.
Seinastu árini hevur Umhvørvisstovan saman við Geodatastyrelsen arbeitt við at innføra eitt nýtt geografiskt referansunet fyri Føroyar. Løgfrøðisliga hevur danski kortmyndugleikin ognarrættin av tí grundleggjandi geografiska undirstøðukervinum, men í praksis er tað Umhvørvisstovan, ið varðar av hesum.
Støðan er nógv frægari á teimum økjunum, har føroyskir myndugleikar umsita. Kortini eru talgild, og har er talgilt samband til aðrar skráir, har relevantar GIS upplýsingar liggja.
- Flogmyndir
- Myndkort
- Hæddarmodell
- Føroyakort (FDS-kort)
- Kommunukort
- Postnr. Kort
- ...
Ein stórur partur av umsitingin verður gjørd av kort- og dátusamstarvinum í FDS, ið er eitt alment partafelag við eigarunum Innlendismálaráðið (Umhvørvisstovan og Landsverk) 40%, Tórshavnar- og Klaksvíkar kommunur 20%, SEV 20% og Føroya Tele 20%. Sambært galdandi samstarvsavtalu (2010-13), ger Umhvørvisstovan myndakort til FDS, sum hevur ognar- og upphavsrættindini til kortini. Umhvørvisstovan hevur, eins og hinir partaeigararnir í felagsskapinum, tó fullan rætt til at brúka hesi eftir tørvi. Umhvørvisstovan dagførir eisini ávísar partar av tí sonevnda FDS-kortinum, sum FDS hevur ognar- og upphavsrætt til. FDS rindar Umhvørvisstovuni eitt árligt gjald fyri áðurnevnda arbeiði.
Broytingar og innlesingar/útlesingar og fyrispurningar
Av tí at upplýsingarnar eru savnaðar í einari web-skipan, sum liggur alment frammi, so hava øll møguleika fyri at sláa upp. Vit vita ikki, um data verða útlisin frá kortal.fo til lokalar GIS-skipanir, men hetta hevði verið upplagt.
Peningastovnarnir og ávísar kommunur keypa tó data frá FDS og fáa regluligar dagføringar.
Skrásetingar uttanfyri
Hetta er ikki kannað nóg væl, men tað kann roknast við at kommunur uttanfyri FDS-samstarvið í ávísan mun skráseta sjálvar.
Samanumtøka
Ábyrgdar- og ognarviðurskiftini á kortøkinum eru fløkt. Málsøkið er ikki yvirtikið, og tí hevur Geodatastyrelsen ábyrgdina av føroysku geodesi’ini (grundarlagnum fyri geografiska referancunetinum) og teim topografisku kortunum, eins og sjókortunum. FDS eigur tað sonevnda FDS-kortið eins og myndakortini fyri Føroyar, sum Umhvørvisstovan hevur framleitt. Einasta landsfevnandi kortið, ið Umhvørvisstovan hevur fullan ognarrætt yvir, er matrikulkortið.
Kortgrundarlagið er ein óloysiligur partur av staðsettum grunddáta ella geodáta. Tað ber sostatt ikki til at leysgeva grunddáta, uttan at ein loysn eisini verður funnin viðvíkjandi kortgrundarlagnum. Neyðugt er somuleiðis at savna ábyrgd, framleiðslu og rakstur á einum stað, so økið kann rekast effektivt, eins og at neyðugar dagføringar framhaldandi verða gjørdar.
Mett verður, at skipanin og skrásetingin av geodáta er væl skipað við einari felags databasu. Í samband við hetta projektið mangla tó teldumarkamót, sum kunnu gera fyrispurningar smidligari, og eisini gera upplýsingarnar meiri atkomuligar.


text:
Kunngerð skal forða kommununum at liva sítt egna lív, sum nú
Hóast búskapurin hjá kommununum næstan er helvtin av samlaða føroyska búskapinum, so hava kommunurnar síðstu 10 árini livað sítt egna lív. Tað skal halda uppat, og tað seinasta sum Karsten Hansen, fráfarni landsstýrismaðurin í fíggja
rmálum, gjørdi, var at undirskriva eina kunngerð um roknskap og kontoætlan hjá kommununum.
Hann sigur, at metingastovnurin Moodys, sum kannar føroyska búskapin, hevur spurt eftir kunngerðini, og umboð fyri stovnin vóru í Føroyum so seint sum í september, og tá spurdu tey aftur eftir kunngerðini um kommunalu roknskapirnar og kontoætlanir. - Tá segði eg teimum, at kunngerðin skuldi koma í gildi frá 1. januar, og tað góðtóku tey, sigur Karsten Hansen.
- Eg lovaði løgmanni at halda fram við at gera fíggjarlógina, og helt samstundis fram við arbeiðinum við kunngerðini fyri kommunurnar, hóast samgongan var slitnað. Men tá Jóannes Eidesgaard, táverandi løgmaður, bað meg steðga við arbeiðinum við kunngerðini, gjørdist tað ovboðið, og eg bað hann loysa meg úr starvi alt fyri eitt, sigur Karsten Hansen.


text:
Tofta Streingjakór 60 ár
24.09.2017 - 08:49 - Ásbjørn Jacobsen
Fyrsta páskadag í 1957 sang Tofta Streingjakór fyri fyrstu ferð.
Síðani hevur kórið syngið til møtir, gudstænastir, v.m. um landið og verið uttanlanda.
Fýra LP-plátur hevur kórið givið út við fýra sangum á hvørji LP.
Kórið hevur bara havt tveir kórleiðarar, og eru teir Sørin Steinhólm og Hans Jákup Hansen.
Íkvøld kl.19.00 verður hátíðarløta í Tabor á Toftum, fyri og saman við Streingjakórinum.
Kl.17.30 eru øll sum hava sungið við kórinum gjøgnum árini vælkomin til at venja nakrar sangir, sum vera sungnir á møtinum.
Øll eru vælkomin til hátíðarløtuna.


text:
Fleiri túsund fólk mótmæltu í gøtunum í Barcelona, tá ið átta fyrrverandi ráðharrar úr Kataloniu vórðu varðhaldsfongslaðir í gjár.
Eftir at Manuel Rajoy hevði tikið valdið á Katalonia fyri eini viku síðan og landspartaval varð lýst at verða í Kataloniu 21. desembur, vórðu 14 ráðharrar ákærdir fyri uppreistur, at eggja til ófrið og at misbrúka almennan pening.
Í gjár møttu níggju fyrrverandi ráðharrar í rættinum at svara ákærunum. Átta av ráðharrunum vórðu varðhaldsfongslaðir við teirri grundgeving, at teir kundu flýggja, um teir vórðu leyslatnir til rættargongdin byrjar.
Charles Puidgemont, fyrrverandi forseti Katalana, og fýra aðrir ráðharrar úr stjórnini hjá honum eru í Brússel og møttu ikki í rættinum í gjár, hóast teir eisini vórðu innkallaðir. Puidgemont hevur sjálvur sýtt fyri at møta í rættinum, og tí hava spanskir myndugleikar sent eina lýsing um handtøku til m.a. Brússel, har Puidgemont er staddur.
Puidgemont segði sjálvur fyrr í vikuni, at hann ikki var staddur í Brússel fyri at søkja um politiskt friðskjól, men at hann einans ætlaði at sleppa at halda tíðindafund uttan at vera í vanda fyri at verða handtikin.


text:
Leinkjan.fo skapar sambond millum føroyskar fyritøkur og føroyingar undir útbúgving. Leinkjan.fo gevur fólki undir útbúgving møguleika at skriva smærri ella størri uppgávur um viðurskifti, sum eru viðkomandi fyri føroyskar fyritøkur. Og við at bjóða fram mentorskipan, har lesandi kunnu søkja um vegleiðara í mun til útbúgving og yrkisleið innan privata vinnulívið.
Virksemið hjá MEST umfatar í høvuðsheitum at smíða, umbyggja og umvæla skip og at framleiða útgerð úr rustfríum stáli til vinnuna á sjógvi og á landi. Virkisøkini eru í høvuðsheitum:
• Skipasmiðjuvirksemi hjá MEST Tórshavn og MEST Skála
• Framleiðsluútgerð til vinnuna á sjógvi og landi hjá MEST Runavík
• Offshore tænastur og arbeiðsmegi til oljuvinnuna umvegis PAM Offshore Service
Vit kunnu bjóða tær uppgávur innan t.d. skipabygging, samskipan, marknaðarføring, sølu, tænastur til offshorevinnuna og fíggjarviðurskifti.
Hevur hetta tín áhuga, so ert tú vælkomin at seta teg í samband við okkum.
Kontakt persónur: Richard Martin Mortensen
Telefon: 791158
Teldupostur: rmm@mest.fo
Lagt út: 27. desember 2016
Evni:
Bygging
Annað


text:
- Barsilstķšin longd tvęr vikur
- 3. januar 2018
- Í desember gjørdi Løgtingið broytingar í lógini um barsilsskipanina, galdandi frá 1. januar 2018. Størsta broytingin er, at barsilstíð...
- » Les meira
- Kunning til foreldur višv. kęruavgerš um barsilspening
- 22. november 2016
- Kunning til foreldur viðv. kæruavgerð um barsilspening 11. november 2016 Í desember í 2013 gav Kærunevndin hjá Barsilsskipanini kærara viðhald &ia...
- » Les meira
- Longda barsilsgjaldiš veršur į kontu ķ komandi viku
- 16. februar 2016
- Longda barsilsgjaldið verður á kontu í komandi viku 5. februar 2016 Fyrr í vikuni boðaðu vit frá, at fyrsta barsilsgjald av longda barslinum var seinka&e...
- » Les meira
- Broytingar ķ lógini um barsilsskipan
- 18. december 2015
- Løgtingið hevur samtykt nakrar broytingar í lógini um barsilsskipanina, sum koma í gildi 1. januar 2016. Ein broyting er, at barsilstíðarskeiðið v...
- » Les meira
- Kunning til foreldur višv. kęruavgerš um barsilspening
- 9. november 2016
- Í desember í 2013 gav Kærunevndin hjá Barsilsskipanini kærara viðhald í kærumálið, har kært var um, at Barsilsskipanin hevði g...
- » Les meira
- Broytingar ķ barsilslógini
- 9. mai 2014
- Broytingar í barsilslógini Í gjár, 8. mai, vórðu tvær lógarbroytingar til barsilslógina endaliga samtyktar í Løgtinginum. L&...
- » Les meira
- Broytingar ķ lógini um barsilsskipan
- 10. juni 2014
- Broytingar í lógini um barsilsskipan 8. mai 2014 samtykti Løgtingið nakrar broytingar í lógini um barsilsskipanina. Broytingarnar komu í gildi 24. mai ...
- » Les meira
- Barsilspeningurin fyri desember
- 23. januar 2014
- Barsilspeningurin fyri desember Fyri at vera við í útgjaldinum fyri desember, skulu umsóknir um barsilspening vera Barsilskipanini í hendi í seinasta lagi t&y...
- » Les meira
- Skerd avgreišsla ķ summar
- 11. juli 2013
- Skerd avgreiðsla í summar Frá mánadegi 15. juli til og við fríggjadag 2. august hevur Barsilsskipanin skerdar avgreiðslutíðir. Hetta tíð...
- » Les meira
- Broyting ķ arbeišsmarknašargjųldum
- 23. januar 2013
- Inngjald til Barsilsskipanina lækkar. Samb. broyting til Løgtingslóg nr. 48 frá 3. apríl 2001, varð inngjaldið til Barsilsskipanina hækkað fr&aac...
- » Les meira
- Inngjaldiš til Barsilsskipanina hękka
- 23. januar 2013
- Samb. broyting til Løgtingslóg nr. 48 frá 3. apríl 2001, verður inngjaldi til Barsilsskipanina hækka frá 0,62% til 0,65% galdandi frá 01. januar ...
- » Les meira
- Lestrarstudningurin veršur inntųkujavnašur
- 23. januar 2013
- Tíðindaskriv frá Studna Lestrarstudningurin verður inntøkujavnaður í heyst. Løgtingið samtykti 23. desember 2010, at lestrarstudningurin verðu...
- » Les meira
- Nżggj kunngerš komin ķ gildiš
- 8. juli 2013
- Tann 24. september 2012 kom Kunngerð nr. 96 í gildið . Kunngerðin er viðvíkjandi trygging av barsilspening til útlendingar, ið sigla við skipum, ið ...
- » Les meira
- Broyting ķ lųgtingslóg um barsilsskipan
- 22. januar 2013
- Frá 1. juni 2004 komu ymsar broytingar í barsilslógini í gildi. Niðanfyri verða hesar broytingar í stuttum lýstar. - Nú kann barsilspeningur...
- » Les meira
- Broyting ķ Lųgtingslóg um barsilsskipan
- 22. januar 2013
- Frá 1. juni verður Løgtingslóg um barsilsskipan broytt, sí broytingarnar undir: Lóg, Seinni broytingar 08.05.2008 13.05.2008 Umsóknarbløð Ko...
- » Les meira
- Broytingar ķ Barsilsskipanini
- 22. januar 2013
- Løgtingslóg nr. 181 2007 er samtykt at koma í gildi frá 1. juni 2008. Nærri kunning um broytingarnar kemur í nærmastu framtíð. 28.04.2008 U...
- » Les meira
- Broytingar ķ lųgtingslóg um barsilsskipan
- 23. januar 2013
- Løgtingið samtykti 8. mai í ár ymiskar lógarbroytingar í Barsilsskipanini. Øll, sum ætla sær at nýta teirra rætt sambært...
- » Les meira
- Frķtķšarlųn av longu veittum barsilspeningi
- 22. januar 2013
- Tann 21. juni 2004 fekk Barsilsskipanin endalig boð frá Vinnumálaráðnum um at rinda út frítíðarløn av veittum barsilspeningi, sí&...
- » Les meira
- Kunngerš um kęrunevnd hjį barsilsskipanini
- 22. januar 2013
- Við gildi frá 24. juni 2004 er kærumyndugleikin viðv. Barsilsskipanini broyttur. Avgerðir hjá Barsilsskipnini kunnu tí ikki longur kærast til landsst&ya...
- » Les meira
- Landsstovnar
- 22. januar 2013
- Umsóknarblaðið til arbeiðsgevarar er vorðið broytt soleiðis, at landsstovnar nú skulu úfylla eitt ískoytisblað umframt vanligu umsókni...
- » Les meira
- Barsilsskipanin flytir til Sušuroyar
- 23. januar 2013
- Barsilsskipanin flytir til Suðuroyar. 1. januar 2011 flytur umsitingin av Barsilsskipanini til TAKS á Tvøroyri. TAKS á Tvøroyri umsitur frammanundan inngjaldingina a...
- » Les meira


text:
Hóast 1-1 ikki ljóðar av nógvum, og hóast at málmøguleikarnir kunnu teljast á einari hond, var talan um ein háorkudyst við nógvum og góðum nærdystum.
Vit vóru omaná í fyrra hálvleiki, og leiðslumálið fingu vit, tá stórur hálvur tími var spældur. Dagsins maður, Aleksandar Stankov, tók sakina í egnar hendur og sendi bóltin turt og hart í málið.
Helst var sjefurin í gulum í gávuhýri, tí var tað ein annan dag, áttu helst tríggir B36-leikarar at fingið gult kort fyri vitleysar taklingar beint áðrenn.
Men í staðin fekk Pingel lítla løtu seinni gult fyri somu atgerð, og hóast kortið var í lagið, staðfestir hetta bara, at dómaralinjan er ógvuliga ójøvn.
Tá tað er sagt, skal einki takast frá teimum gulu, tí tað er ikki altíð lætt at leiða eina so glóðheita grannauppgerð sum okkara. So hattin av fyri okkara dómarum og hjálpardómarum generelt.
Vit fóru til hálvleiks við góðari leiðslu, men samstundis vistu øll, at helst skuldi eitt mál afturat til fyri at kenna okkum trygg. Tað fingu vit ikki, og í staðin hendi tað, sum plagar at henda, at grannarnir skoraðu.
Útjavnandi málið kom, tá lítið korter var eftir at leika, og enn einaferð var tað Høgni Eysturoy, ið gjørdi tað ljóta móti okkum.
Uppspælið var ok, men Høgni kom í alt ov góða støðu, og Teitur hevði ongan møguleika at gera nakað við málið.
Seinastu løtuna royndu okkara menn at bjarga tilstundandi ársveitsluni, men neyvleikin var ikki har, og rættuliga synonymt við árið fór bólturin skeivu megin stongina hvørja ferð.
Enn eitt kappingarár er farið aftur um bak, og aftur hesa ferð mugu vit taka til takkar við fimta plássi og svartaperi. Men vit gleða okkum longu til komandi ár.
Vit skulu her ynskja Víkingi og teirra fjepparum hjartaliga til lukku við FM 2017, teirra næsta upp í slag. Tað er sera væl frágingið og vísir eitt felag í rívandi menning.
Samstundis senda vit ein serligan tanka til ÍF, sum má ta tungu leiðina niður í næstbestu deildina, har AB júst hevur vunnið seg upp aftur í Effodeildina. Hjartaliga til lukku við tí, lítlibeiggi.
Takk fyri eitt spennandi og gevandi kappingarár, og vit gleða okkum at herja á aftur í 2018.
KOYR Á, HB!!!!
HAGTØLINI
Effodeildin, 27. umfar leygardagin 21. oktober 2017 kl. 15.15 í Gundadali
HB – B36 1-1 (1-0)
1-0 Aleksandar Stankov 32’
1-1 Høgni Eysturoy 77’
Gult kort: Sebastian Pingel og Tróndur Jensen
Liðið: Teitur M. Gestsson – Ári Mohr Jónsson, Bartal Wardum, Johan Troest Davidsen (liðsk.), Jógvan Rói Davidsen, Daniel Johansen (Adrian Justinussen 46), Rókur av Fløtum Jespersen, Tróndur Jensen, Símun Samuelsen (Øssur Dalbúð 70), Sebastian Pingel, Aleksandar Stankov (Heri H. Mohr 82)
Óbrúktur eykaleikarar: Bjarti V. Mørk – Levi Hanssen, Hjalti K. Djurhuus og Poul Thomas Dam
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Aleksandar Stankov
Dómari: Petur Reinert
Hjálpardómarar: Andreas Petur Hansen og Magni Mikkelsen
4. dómari: Rani A. Skaalum